text:
Onkiwas Unong ed Maaron Pikakasi nen Jesus
“Ama, . . . igloriam so anak mo, ta pian sikay igloria na anak mo.”—JUAN 17:1.
1, 2. Antoy ginawa nen Jesus parad saray matoor ya apostol to kayari dan sinelebraay Paskua nen 33 C.E.?
AGAWA iya nen labi na Nisan 14, 33 C.E. Labi la ed saman tan kakkasumpal nen Jesus tan saray kakaiba to ya sinelebraan so Paskua, ya angipanonot ed sikara no panon ya inliktar na Dios iray inmunan atateng da ya naaripen ed Ehipto. Balet, walay mas baleg tan ‘andi-anggaan a panangiliktar’ ed saray matoor ya disipulo nen Jesus. Diad ontumbok ya agew et sikatoy pateyen na saray kalaban to. Balet sayan mauges a nagawad Lider da et manresultad panamendisyon. Diad pangiyapay nen Jesus ed bilay to, magmaliw ya posible so kiliktar na totoo manlapud kasalanan tan patey.—Heb. 9:12-14.
2 Pian seguradon agtayo nalingwanan iyan maaron probisyon na Dios, inggapo nen Jesus so balon tinaon ya nodnonoten a kasalat na Paskua. Sikatoy angala na andi-lebaduran tinapay, pinisagpisag to, insan to impasad 11 ya matoor ya apostol to, tan inkuan to: “Saya so mankabaliksay laman ko a nepeg ya iter parad sikayo. Itultuloy yon gawaen iya bilang pakanodnonotan ed siak.” Insan to impasay ambalangan alak tan imbaga to: “Sayan kopa et mankabaliksay balon sipanan a pinaletan na dalak, a nepeg ya iyibung nisengeg ed sikayo.”—Luc. 22:19, 20.
3. (a) Antoy baleg a pananguman kayari impatey nen Jesus? (b) Anto ran tepet so ikonsidera tayo nipaakar ed pikakasi nen Jesus diad Juan kapitulo 17?
3 Asingger lan manampot so daan ya Ganggan a sipanan diad baetan na Dios tan saray Israelita. Nasalatan itan na balon sipanan diad baetan nen Jehova tan saray alanaan a papatumbok nen Jesus. Aglabay nen Jesus ya sikaray magmaliw a singa saray Israelita nensaman ya naapag-apag lapud relihyon tan kipapasen ed komunidad kanian nababalaw so masanton ngaran na Dios. (Juan 7:45-49; Gawa 23:6-9) Labay ton mankakasakey ira pian nigloria day ngaran na Dios. Antoy ginawa to? Kinerew toy tulong na Ama to diad samay sankarakepan ya pikakasin nabasa na totoo. (Juan 17:1-26; nengnengen so litrato ed gapo na artikulo.) Legan tayon babasaen itan, maabig no isipen tayo irayan tepet: “Kasin inebatan na Dios so pikakasi nen Jesus? Kasin onkikiwas ak unong ed satan?”
SARAY IMPORTANTE ED SI JESUS
4, 5. (a) Antoy naaralan tayod gapo na pikakasi nen Jesus? (b) Antoy ebat nen Jehova ed kerew nen Jesus parad sarili to?
4 Imbangat nen Jesus ed saray disipulo to iray mabmablin pikakabat a nanlapud Dios anggad lablabi la. Insan tinmangay ed tawen tan oniay impikasi to: “Ama, sinmabi lay oras; igloriam so anak mo, ta pian sikay igloria na anak mo, lapud inter mo ed sikato so pakauley ed amin a totoo, ta pian amin iramay inter mo ed sikato et ikdan toy bilay ya andi-anggaan. . . . Inggloria ta ka diad dalin, a sinumpal koy kimey ya impagawam ed siak. Kanian natan, Ama, igloriam ak ed abay mo a singa ed samay gloria a walad siak sanen wala ak ed abay mo antis na mundo.”—Juan 17:1-5.
5 Imanoen iray importante ed si Jesus diad gapo na pikakasi to. Say manunad sikato et say pangigloriad Ama ton walad tawen, tan ontan met so gapo na modelon pikakasi ya imbangat to: “Ama, napasanto komon so ngaran mo.” (Luc. 11:2) Insan impikasi nen Jesus so pankaukolan na saray disipulo to. Kinerew to ya ‘ikdan to ray bilay ya andi-anggaan.’ Kayari na satan, impikasi nen Jesus so personal a kerew to: “Ama, igloriam ak ed abay mo a singa ed samay gloria a walad siak sanen wala ak ed abay mo antis na mundo.” Inebatan nen Jehova so pikakasi na matoor ya Anak to na mas ni nen say kerew to diad impangiter tod si Jesus na “sakey a ngaran a mas atagtagey nen say ngaran” na amin ya anghel.—Heb. 1:4.
‘KABATEN SO SAKSAKEY A TUAN DIOS’
6. Antoy kaukolan a gawaen na saray apostol pian nagamoran day andi-anggaan a bilay, tan akin ya nibaga tayon agawaan da itan?
6 Impikasi met nen Jesus no antoy nepeg tayon gawaen pian nagamoran tayoy bilay ya andi-anggaan. (Basaen so Juan 17:3.) Imbaga to ya kaukolan tayon itultuloy ya “kabaten” so Dios tan Kristo. Panon? Unona, kaukolan tayon gawaey anggaay nayarian tayo ya aralen so nipaakar ed si Jehova tan say Anak to. Komadua, nepeg tayon iyaplika iray naaralan tayo. Ginawa la iratan na saray apostol nen Jesus ta oniay katuloyan na pikakasi to: “Inter ko ed sikara iray salitan inter mo ed siak, tan inawat da iratan.” (Juan 17:8) Balet ta pian nagamoran day andi-anggaan a bilay, kaukolan dan itultuloy a dalepdepen iray salita na Dios tan iyaplika iratan ed inagew-agew a kabibilay da. Kasin agawaan itan na saray matoor ya apostol anggad impanampot na bilay da diad dalin? On. Nibaga tayo itan lapud permanentin akaukit iray ngaran da diad 12 ya pundasyon a bato na Balon Jerusalem diad tawen.—Apo. 21:14.
7. Antoy labay ya ibaga na “kabaten” so Dios, tan akin et importante itan?
7 No labay tayoy manbilay ya andi-angga, kaukolan tayon “kabaten” so Dios. Antoy labay ya ibaga na satan? Say orihinal ya Griegon salita ya inusar ed satan et ipapatnag ton kaukolan ya tuloytuloy itan a gawaen. Kanian no labay na sakey a “kabaten” so Dios, kaukolan ya tuloytuloy ton aralen so nipaakar ed sikato. Balet say pangabat ed Makapanyarin-amin a Persona ed uniberso et aliwan basta pangamta labat ed saray kualidad tan gagala to. Kaukolan tayon paaralemey panangaro tayod sikato tan ed saray agagi tayo. Oniay ibabaga na Biblia: “Samay agmangaaro et agto kabat so Dios.” (1 Juan 4:8) Ontan met, kaukolan tayon unoren no labay tayon nakabat. (Basaen so 1 Juan 2:3-5.) Talagan baleg a pribilehyo so nibilang ed saramay kabat day Jehova! Balet singa ed samay agawad si Judas, posiblin nabalang so mabmablin relasyon tayod sikato. Gawaen tayo sirin so anggaay nayarian tayo a pansiansiaen itan pian nagamoran tayoy regalon bilay ya andi-anggaan.—Mat. 24:13.
“NISENGEG ED NGARAN MO”
8, 9. Antoy sankaimportantian ed si Jesus legan na ministeryo to diad dalin, tan anton relihyoson tradisyon so agto labay?
8 Diad samay pikakasi nen Jesus ya akarekord ed Juan kapitulo 17, mapatpatnag ya aralem so panangaro nen Jesus ed saray apostol to, tan sikatayo ran papatumbok to. (Juan 17:20) Balet, kaukolan tayon natalosan ya aliwan say kilalaban tayo so sankaimportantian ed sikato. Say manunan gagala to manlapud gapo ya anggad sampot na ministeryo to diad dalin et say pamasanto tan pangigloria ed ngaran na Ama to. Singa bilang, nen ipapaliwawa nen Jesus diad sinagoga ed Nazaret no akin a sikatoy linma diad dalin, oniay imbasa to manlapud lukot na Isaias: “Walad siak so espiritu nen Jehova lapud nilanaan to ak a mangiyabawag na maong a balita ed saray mairap-bilay.” Seguradon malinlinew ya imbalikas nen Jesus so ngaran na Dios sanen imbasa to itan.—Luc. 4:16-21.
9 Antis ya onsabi Jesus diad dalin, abayag lan imbangat na saray Judion relihyoson lider ed saray totoo so agpangusar ed ngaran na Dios. Seguradon aglabay nen Jesus itan ya tradisyon. Oniay inkuan tod saray onsusumpa: “Linma ak dia ed ngaran nen Amak, balet agyo ak inawat; no walay sananey ya onsabi dia ed ngaran ton dili, sikatoy aawaten yo.” (Juan 5:43) Insan pigaran agew antis na impatey to, imbalikas tod pikakasi to so sankaimportantian ed sikato: “Ama, igloriam so ngaran mo.” (Juan 12:28) Kanian agla pankelawan ya diad sayan pikakasi nen Jesus ya pantotongtongan tayo et naynay a kaibay pangigloria ed ngaran na Ama to.
10, 11. (a) Panon ya imparungtal nen Jesus so ngaran na Ama to? (b) Akin ya ipapakabat na saray papatumbok nen Jesus so ngaran nen Jehova?
10 Onia ni impikasi nen Jesus: “Imparungtal koy ngaran mo ed saray totoon inter mo ed siak manlapud mundo. Kayarian mo ra, tan inter mo ra ed siak, tan inunor day salitam. Ontan met, ontaynan ak la ed sayan mundo, balet wadia ra ed sayan mundo tan onla ak la ed sika. Masanton Ama, bantayan mo ra nisengeg ed ngaran mo ya inter mo ed siak, ta pian magmaliw iran saksakey a singa sikata.”—Juan 17:6, 11.
11 Nen imparungtal nen Jesus so ngaran na Ama to ed saray disipulo to, agto labat imbalikas so ngaran ya Jehova. Tinulongan to met iran natalosan no siopa si Jehova, saray alay abig ya kualidad to tan say maaron pidedeneng tod sikatayo. (Exo. 34:5-7) Niarum ni, anggan wala la natan ed tawen si Jesus, siansia nin tutulongan to ray papatumbok to ya ipakabat so ngaran nen Jehova diad interon mundo. Akin? Pian mas dakel ni magmaliw ya disipulo antis ya onsabi anggaan na sayan sistema na mundo. Tan no onsabi itan a panaon, iliktar to ray matoor ya tasi to, tan naamtaan na amin so makapadinayew a ngaran nen Jehova!—Eze. 36:23.
‘PIAN SAY MUNDO ET MANISIA’
12. Anton taloran bengatla so kaukolan pian nagawaan tayoy makapangisalbay bilay ya kimey tayo?
12 Legan ya wadiad dalin si Jesus, ginawa toy anggaay nayarian ton tulongan iray disipulo to ya nalabanan iray kakapuyan da. Importante itan pian nasumpal day kimey ya inggapo to. Oniay impikasi nen Jesus: “No panon a siak so imbakim ed mundo, imbakik met ira diad mundo.” Pian nagawaan da itan ya kimey a makapangisalba na bilay, indanet toy taloran importantin bengatla. Unona, impikasi to ya saray disipulo to et agmagmaliw a kabiangay mundo. Komadua, impikasi ton sikaray napasanto, odino mansiansian masanto diad pangunor dad Salita na Dios. Komatlo, aminpigan kinerew nen Jesus ya mankakasakey komon iray disipulo to lapud aro, a singa met ed impankasakey da nen Ama to. Kaukolan tayo sirin ya usisaey sarili tayo diad pangitepet na, ‘Kasin onkikiwas ak unong ed taloran impikasi nen Jesus?’ Matalek si Jesus ya no gawaen itan na saray disipulo to, dakel so mangawat ed mensahe ra.—Basaen so Juan 17:15-21.
13. Panon ya naebatan nen inmunan siglo so pikakasi nen Jesus?
13 Nanengneng tayo ya inebatan nen Jehova itan ya pikakasi nen Jesus no aralen tayoy libro na Saray Gawa. Saray Kristiano nensaman et tugyopen na saray Judio tan Gentil, mayaman tan mairap, aripen tan amo, kanian posible ya niwalay inkaapag-apag ed limog da. Balet nankakasakey iran amin tan nikompara irad nanduruman parte na laman ya si Jesus so ulo ra. (Efe. 4:15, 16) Talagan makapakelkelaw itan ya agawa anggano wala rad naapag-apag ya mundo nen Satanas! Nagmaliw itan ya posible lapud pakayari na masanton espiritu nen Jehova.—1 Cor. 3:5-7.
14. Panon ya naebatan so pikakasi nen Jesus diad panaon tayo?
14 Makapaermen ta agnantultuloy so pankakasakey da kayari impatey na saray apostol. Imbes, singa nipropesiya, linmesa so apostasya ed kongregasyon tan naapag-apag irad nanduruman sekta na Kakristianoan. (Gawa 20:29, 30) Balet nen 1919, imbulos nen Jesus iray alanaan ya papatumbok tod pakapanyari na palson relihyon tan tinipon to rad “ayadyarin bedber na pankakasakey.” (Col. 3:14) Antoy resulta na panagpulong a kimey da diad interon mundo? Masulok a pitoran milyon ya ‘arum a karnero’ a nanlapud “amin a nasyon tan tribu tan rasa tan lenguahe” so nankakasakey ya mangidadayew natan ed si Jehova kaiba iray alanaan. (Juan 10:16; Apo. 7:9) Talagan makapadinayew ya ebat itan ed pikakasi nen Jesus ed si Jehova: “Pian . . . nakabatan na mundo a siak so imbakim tan inarom ira a singa impangarom ed siak.”—Juan 17:23.
MAAR-ARON KONKLUSYON
15. Antoy impikasi nen Jesus parad saray alanaan a papatumbok to?
15 Diad samay labi na Nisan 14, inggloria o pinagalangan nen Jesus iray apostol to diad impisipanan tod sikara ya nakaiba to ran manuley ed Panarian to. (Luc. 22:28-30; Juan 17:22) Kanian oniay impikasi nen Jesus parad amin ya magmaliw ya alanaan a papatumbok to: “Ama, nipaakar ed saramay inter mo ed siak, komon ta wadman met iran kaibak ed kawalaan ko, ta pian nanengneng da so gloria ya inter mo ed siak, lapud inarom ak antis nin niletneg so mundo.” (Juan 17:24) Mililiket iray arum a karnero ed sayan nagamoran na saray alanaan, ag-ira makakaibeg. Sakey ni iyan paneknek ya walay pankakasakey na amin a tuan Kristiano natan.
16, 17. (a) Antoy determinasyon nen Jesus ya imbaga tod konklusyon na pikakasi to? (b) Antoy determinado tayo komon ya gawaen?
16 Lapud impluensya na saray relihyoson lider da, ibabaliwala na dakel a totoo natan so malinlinew ya ebidensyan walay nankakasakey ya totoo nen Jehova ya talagan makankabat ed sikato. Agawa met itan ed panaon nen Jesus. Kanian oniay maar-aron konklusyon to ed samay pikakasi to: “Matunong ya Ama, agkabat na mundo no siopa ka; balet kabat ta ka, tan naamtaan na saray disipulo a siak so imbakim. Tan impakabat ko ed sikara so ngaran mo tan ipakabat ko itan, ta pian nipatnag da met so aro ya impatnag mo ed siak tan mikasakey ak ed sikara.”—Juan 17:25, 26.
17 Talagan impakabat nen Jesus so ngaran nen Ama to. Tan natan, bilang Ulo na kongregasyon et siansia nin tutulongan to itayon nipakabat so ngaran tan gagala nen Ama to. Kanian itultuloy tayo komon so manpasakop ed panangidaulo to diad maseseg ya pangunor ed ganggan ton manpulong tan manggaway babangatan. (Mat. 28:19, 20; Gawa 10:42) Gawaen tayo met so anggaay nayarian tayon pansiansiaey pankakasakey tayo. No gawaen tayo iraya, onkikiwas itayo unong ed pikakasi nen Jesus. Diad ontan, nigloria so ngaran nen Jehova tan nagamoran tayoy agmanganggan liket.


c: text/html

text:
1 Saray Arari, Kapitulo 1
Masikesiken lay Ari David. Ag la napepetangan so laman to anggan nanlalatup so iyooles dad sikato. Kanyan inkuan ed sikato na saray opisyal to, "Kagalang ya Ari, iyabuloy mon mananap kamiy marikit a nakaibam tan manasikasod sika. Ondokul ed abay mo, pian napetangan ka." Nananap ira ed intiron dalin na Israel na sake a magangganan marikit, et nalmo ray Abisag a taga Sunem. Inyakar da sirin ed ari. Ontan lay ganggana to, tan pinagaan tan inasikaso toy ari; balet ag inakdulan na ari.
Si Adonias ya anak di David tan Hagit et yogtan nen Absalom tan mapalaloy inkaguapo ton laki. Ag balut apampasnukan nen David, tan pirawat toy magmaliw ya ari. Angiparaan la na saray ikana ton karwahi tan saray kabayo tan limamplon lalaki a mangolup ed sikato. Akitongtong lad kinen Joab (a say ina to et si Sarvia) tan si Abiatar a pari, et inmabuloy iran tulongan da. Balet ag akigampid sikato si Sadoc a pari, si Benaya a lakin anak nen Jehoyada, si Natan a propita, si Simei, si Rei, tan saray umaantabay ed kinen David.
Aminsan ya agew, angibagat si Adonias na saray karniro, baka, tan pinataban kilaw na baka diad Oleg a Baton-Dampay ya asingger ed sobul na En-rogel. Binagaan tod sayan pista na bagat iray arum a lalakin anak nen David tan saray taga Juda ya opisyal na ari. Balet ag to binagaan si agi tod ina a si Solomon, si Natan a propita, si Benaya odino saray umaantabay na ari.
Insan linmay Natan ed kinen Bat-seba ya ina nen Solomon tan kuanto, "Ag mo ni nadngelan a si Adonias a lakin anak nen Hagit et ginawa toy sikaton dili ya ari? Ag ya kabat nen Ari David! No labay mon niagel so bilay mo tan say bilay na anak mon Solomon, gawam yan simbawak ed sika: Lakan tampol ed kinen Ari David tan tepet mod sikato, 'Ag mo ta sinambaan, Kagalang ya Ari, a si Solomon ya anak ko so onsalat ed sikan manari? Akin sirin et nagmaliw ya ari si Adonias?'" Insan inyarum nen Natan ya inkuan, "Legan mod satan a mitotongtong ed ari, onloob ak tan paneknekan koy ibabagam."
Kanyan linmay Bat-seba, ta pitongtongan toy ari diad dokulan to. Mataktakken lay ari, tan si Abisag a taga Sunem so manaasikasod sikato. Dinmakmomo si Bat-seba a pamagalang tod ari, insan tinepet na ari ed sikato, "Antoy labay mo?"
Inmebat, "Kagalang ya Ari, sinambaan mod ngaran na Katawan a Dios mo a si anak kon Solomon so onsalat ed sikan manari. Balet nagmaliw lan ari si Adonias, anggaman ya anggapoy pikakabat mo. Angibagat na amayamay a baka, insan to binagaan ed pista iray lalakin anak mo, si Abiatar a pari, tan si Joab a pangulo na saray sondalom, balet ag to binagaan si anak mon Solomon. Kagalang ya Ari, amin da ray totood Israel et sikay aalagaren dan mangibagad sikara no siopay manarin onsalat ed sika. No ag mo ya gawaen natan, kapatey mo siak tan si Solomon ya anak ko et nipasen kamin traidor."
Mitotongtong niy Bat-seba ed ari nen sinmabid palasio si Natan. Nibagad ari a sinmabiy propita Natan. Linmoob si Natan, insan dinmakmomod arap na ari. Insan inkuanto, "Kagalang ya Ari, imbawag mo la a si Adonias so onsalat ed sikan manari? Diad sayan agew, linman angibagat si Adonias na amayamay a baka, karniro, tan pinataban kilaw na baka, tan binagaan to ray lalakin anak mo, si Joab a pangulo na saray sondalom tan si Abiatar a pari. Diad sayan bekta, kaiba ran manaakan tan maniinom tan iyeeyag na saray kakaiba to, 'Andokey komun so bilay nen Ari Adonias!' Balet ag to ak binagaan, Kagalang ya Ari; ag to met binagaan si Sadoc a pari, si Benaya odino anggan si Solomon. Inabubonan mo ya kasi, Kagalang kon Ari, anta ag mo anggan imbaga ed saray opisyal mo no siopay manarin onsalat ed sika?"
Inkuanen Ari David, "Ibagam ed kinen Bat-seba ya ompawil diad abay ko" -et pinmawil si Bat-seba tan nanalagey ed arap na ari. Insan inkuan na ari ed sikato, "Sambaan kod sika, diad ngaran na mabilay a Katawan ya angekal ed siak ed amin a gunigon ko, a sumpalen ko natan imay sinambaan kod sika diad ngaran na Katawan a Dios na Israel a say anak mon Solomon so onsalat ed siak a manari."
Dinmakmomo si Bat-seba a pamagalang to tan kuanto, "Mambilay komun ed ando lan ando so Kagalang ya Ari!"
Insan ingganggan na ari, "Tawag yo ra dia di Sadoc, Natan, tan Benaya." Dinmago rad arap na ari, tan kuan na arid sikara, "Itagar yo ray opisyal ko, pakabayo yod dilin mulak si Solomon, tan olup yon onlad Gihon. Sikayon dua, Sadoc tan Natan, so manlana ed kinen Solomon a manari ed Israel. Insan yo paknulen so trumpita tan iyeyag yo, 'Andokey komun so bilay nen Ari Solomon!" Tombuk yon ompawil dia, tan kasabi to onirung lad tronok. Salatan to ak a manari, ta sikatoy pinilik a manoley ed Israel tan Juda."
"Nasumpal so labay mo," ebat nen Benaya "Abuloyan ya komun na Katawan a Dios mo. No kaonungay inkiwala na Katawan ed Kagalang ya ari, ontan met komun so kiwala tod kinen Solomon, tan gawaen ton maaligwas niy panoley to nen say sika."
Kanyan si Sadoc, si Natan, si Benaya, tan saray umaantabay na ari et pinakabayo ray Solomon ed mula nen Ari David, tan inolup dan linmad Gihon. Inala nen Sadoc so pananginan na larak na oliban inala tod Tuldan Ayamay Katawan, insan to nilanaay Solomon. Pinaknul day trumpita, tan ineyag na amin a totoo, "Andokey komun so bilay nen Ari Solomon!" Insan da tinombuk ed impawil to a maneeyag irad liket tan mantotogtog ira na saray plauta; diad kasil na ingal da, ayegyeg so dalin.
Nen nasusumpal lay Adonias tan saray bisita to a mansisilibra, nadngel day ingal. Nen nadngel nen Joab so trumpita, inkuanto, "Antoy kabaliksan na saman ya ingal ed siudad?" Mansasalita ni nen sinmabiy Jonatan a lakin anak nen Abiatar a pari. "Loob ka," kuanen Adonias. "Maung kan too - kanyan andi-duaruwan maung a balita so ipasabim."
"Andi, aliwan maung a balita," ebat nen Jonatan. "Ta say Kagalang ya Ari David et ginawa ton ari si Solomon. Imbaki ton mangolup ed sikato ira di Sadoc, Natan, Benaya, tan saray umaantabay na ari. Pinakabayo rad mula na ari si Solomon, insan diad Gihon di Sadoc tan Natan et nilanaan da a manari. Linma rad satan ed siudad, maneeyag-eyag ed liket iray totoo, tan natan wadman iran magolo-golon ingal lan ingal. Sikato man imay kadkadngel yon ingal. Si Solomon la natan so ari. Aliwan satan labat, linmad Kagalang ya Ari David iray opisyal to a mangilugay ed sikato tan kuanda, "Say Dios mo gawaen to komun si Solomon a bantug nen say sika, tan panoley to et maaligwas nen say impanoley mo.' Insan si Ari David a walad dokulan et tinmuek ya angigalang ed Dios, tan kuanto, 'Idayew tayoy Katawan a Dios na Israel, ta diad sayan agew ginawa toy sakey ed saray kabyangay pamilyak a manarin onsalat ed siak, tan inyabuloy ton anengneng ko nin agawa ya!'"
Insan tinmakot iray bisita nen Adonias, kanyan inmalagey iran amin tan nagsitaynan la ran amin. Diad gaway baleg a takot nen Adonias ed kinen Solomon, linmad Tuldan Ayamay Katawan tan pinmeket ed saray pinagkasaklur na altar. Nibagad Ari Solomon a si Adonias et antakot ed sikato tan akapeket ed saray pinagkasaklur na altar tan inkuanto, "Labay ko nin sambaan ed siak nen Ari Solomon ya ag to ak papatey."
Inmebat si Solomon, "No ipanengneng ton matoor ed siak, anggapoy maoges a nagawad sikato, balet no andi, nepeg a pateyen." Kanyan angibakiy Ari Solomon, na amaepas ed kinen Adonias. Linmad ari tan dinmakmomod arap to a pamagalang to, tan kuan na arid sikato, "Nayarian mo lay onsempet."

robotstxt: allowed

filter: keep


text:
Pasesegen so Sakey tan Sakey “Nagkalalo La” Natan
“Nonoten tayoy sakey tan sakey . . . manpapasesegan itayo, nagkalalo la ta nanenengneng yon manasingger lay agew.”—HEB. 10:24, 25.
1. Akin ya binilin nen apostol Pablo iray Hebreon Kristiano nensaman a “nagkalalo la” ya manpapasesegan?
AKIN ya mas kaukolan tayon pansagpotan natan so magmaliw ya makapaseseg? Imbaga nen apostol Pablo so rason diad sulat tod saray Hebreon Kristiano nensaman. Insulat to: “Nonoten tayoy sakey tan sakey pian makapansasagyatan itayo a mangaro tan manggaway maabig iran kimey, ya agtayo papaulyanan so pantitipon tayo, a singa niyugali na arum, noagta manpapasesegan itayo, nagkalalo la ta nanenengneng yon manasingger lay agew.” (Heb. 10:24, 25) Diad loob labat na limay taon, nanengneng na saray Kristianon Judio ya manaayam ed Jerusalem so isabi na “agew nen Jehova” tan nabidbir da iray tanda ya imbaga nen Jesus ed sikara ya ombatik la rad kapalandeyan. (Gawa 2:19, 20; Luc. 21:20-22) Satan ya agew nen Jehova et agawa nen 70 C.E., sanen inukom to so Jerusalem panamegley na saray Romano.
2. Akin ya kaukolan tayoy magmaliw ya mas interesado ed no panon tayon pasesegen natan so sakey tan sakey?
2 Natan, talagan panisiaan tayo ya say “baleg tan makapataktakot” ya agew nen Jehova et asingsingger la. (Joel 2:11) Oniay imbaga nen propeta Sofonias: “Asingger lay baleg ya agew nen Jehova! Asingger la itan tan mapmaples ya onsasabi!” (Sof. 1:14) Onaplika met itan ya pasakbay ed panaon tayo. Lapud asingger lay agew nen Jehova, imbaga nen Pablo ya “iyansakit tayoy sakey tan sakey pian makapansasagyatan itayo a mangaro tan manggaway maabig iran kimey.” (Heb. 10:24, paimanod leksab.) Kanian kaukolan ya magmaliw tayon mas interesado ed saray agagi pian napapaseseg tayo ra kapiganman ya kaukolan da itan.
SIOPA RAY MANKAUKOLAN NA PANAMASESEG?
3. Antoy imbaga nen apostol Pablo nipaakar ed panamaseseg? (Nengnengen so litratod gapo na artikulo.)
3 “Say kapagaan ed puso na too so mamapabelat ed satan, balet say maabig a salita so mamaliket ed satan.” (Pro. 12:25) Tua ’tan, labay tayon amin so makarengel na panamaseseg. Impanengneng nen Pablo ya anggan saramay walaan na responsabilidad ya mamaseseg et kaukolan da met so napaseseg. Oniay insulat tod saray Kristiano ed Roma: “Pipirawaten kon nanengneng kayo, pian ninabang kod sikayo iray espiritual a bendisyon a mamabiskeg ed sikayo; odino pian makapanpapasesegan itayo, a napaseseg yo ak ed pananisia yo tan napaseseg ta kayo ed pananisiak.” (Roma 1:11, 12) On, anggan si Pablo a maong ya mamaseseg ed arum et kaukolan to met no maminsan so napaseseg.—Basaen so Roma 15:30-32.
4, 5. Siopa ray sarag tayon pasesegen natan, tan akin?
4 Importantin komendaan tayo iramay mansasakripisyo pian makapanlingkor ya full-time. Kaiba la ditan iray matoor ya payunir. Baleg so insakripisyo na dakel ed sikara pian makapanpayunir. Ontan met iray misionero, manangasikaso na sirkito tan say asawa ra, tan saramay mantratrabaho ed branch office tan remote translation office. Amin da et nansakripisyo pian mas dakel so panaon dad sagradon panaglingkor. Manepeg labat sirin ya komendaan tayo ra. Dakel met iramay datin walad full-time ya labay da komoy mansiansia, balet anguman so kipapasen da. Anggan sikara et naliketan no makaawat ira na panamaseseg.
5 Komendaan tayo met iray agagin nansiansian single lapud panguunor dad ganggan ya miasawa o mangasawa “labat ed Katawan.” (1 Cor. 7:39) Ontan met, labalabay na saray makukulin asawan bibii so makarengel na makapabiskeg iran salita manlapud asawa ra. (Pro. 31:28, 31) Pati saray Kristiano ya manmamatoor anggano ondadalan irad panamasegsegang odino sakit et nepeg met a pasesegen. (2 Tes. 1:3-5) Amin irayan matoor ya lingkor et liligliwaen nen Jehova tan Jesus.—Basaen so 2 Tesalonica 2:16, 17.
MANSASAGPOT IRAY ELDER PIAN MAGMALIW IRAN MAKAPASESEG
6. Anto so betang na saray elder ya adeskribe ed Isaias 32:1, 2?
6 Basaen so Isaias 32:1, 2. Uusaren nen Jesus iray alanaan ya agagi to tan “saray prinsipe” ya kabiangan na arum ya karnero pian pasesegen tan igiya iramay maneermen tan nadidismaya diad sayan mairap ya panaon. Ontan so kaukolan dan gawaen ta saratan ya elder et aliwan “katawan” na pananisia na arum, noagta, “kakimeyan” ira pian maliket iray agagi ra.—2 Cor. 1:24.
7, 8. Nilikud ed makapaseseg iran salita, panon nin napabiskeg na saray elder so arum?
7 Angipanengneng si apostol Pablo na alimbawa ya aligen tayo. Oniay insulat tod saray napapasegsegang ya Kristiano ed Tesalonica: “Lapud maaron panamabli mid sikayo, aliwa labat a say maong a balita nipaakar ed Dios so determinado min inabang ed sikayo, noag pati say mismon bilay mi, ta inar-aro mi kayo.”—1 Tes. 2:8.
8 Ipapanengneng na satan ya say panamaseseg et aliwan puro salita labat, imbaga nen Pablo ed saray mamatatken ed Efeso: “Nepeg yon tulongan iray makapuy tan nepeg yon tandaan iray salita na Katawan a Jesus, sanen inkuan to: ‘Mas makapaliket so mangiter nen say mangawat.’” (Gawa 20:35) Aglabat akaparaan si Pablo ya mamaseseg ed saray agagi to, sikatoy akaparaan met ya ‘mangusar ed amin a walad sikato tan sigpot a pausar parad sikara.’ (2 Cor. 12:15) Ontan met ed saray elder natan, aliwan diad salita labat ira mamaseseg tan manligliwa. Kaukolan dan ipanengneng ed gawa so personal ya interes dad saray agagi.—1 Cor. 14:3.
9. Antoy gawaen na saray elder pian makapaseseg so paraan na pangiter day simbawa?
9 Kaiba ed pamaseseg ed arum so pangiter na simbawa, balet nepeg ya tumboken na saray elder so alimbawan walad Biblia no panon so manimbawa ed makapaseseg ya paraan. Impanengneng nen Jesus so sankaabigan ya alimbawa ed saya kayari impatey tan inkioli to. Wala ray mapuersan simbawa to parad saray kongregasyon ed Asia Minor, balet imanoen no panon ton ginawa itan. Antis to ran sinimbawa, maaro to nin kinomendaan iray kongregasyon ed Efeso, Pergamo, tan Tiatira. (Apo. 2:1-5, 12, 13, 18, 19) Oniay imbaga to ed kongregasyon na Laodicea: “Amin iramay aaroen ko et ipepetek tan didisiplinaen ko. Kanian magmaliw kan maseseg tan magbabawi ka.” (Apo. 3:19) Aaligen na saray elder si Jesus diad paraan na panagsimbawa ra.
ALIWAN SARAY ELDER LABAT SO NEPEG YA MAMASESEG
10. Panon ya nagawaan na kada sakey ed sikatayo so mamaseseg?
10 Aliwan saray elder labat so nepeg ya mamaseseg. Binilin nen Pablo so amin ya Kristiano ya mansalita na “makapabiskeg unong a nakaukolan, pian nagunggonaan” so arum. (Efe. 4:29) Importante ya kada sakey ed sikatayo et maimano ed no antoy “nakaukolan” na arum. Sinimbawa nen Pablo iray Hebreon Kristiano: “Pabiskeg yo ray linmaylay a lima tan makapuy a pueg, tan itultuloy yon gawaen a maptek iray dadalanen na sali yo, pian samay piley et agnalupoy, noagta napaabig.” (Heb. 12:12, 13) Amin tayo, kaiba la ray ugugaw, et nayarin makapanpapasesegan.
11. Panon ya atulongan si Marthe nen sikatoy ondadalan ed depresyon?
11 Si Marthe, * sakey a sister ya dinmalan ed depresyon, et oniay insulat to: “Sakey ya agew, nampikasi ak ya wala komoy mamaseseg ed siak, insan walay akatongtong kon maedad lan sister ya maar-aro tan naabagey to ak, dugaruga ta aman so kakkaukolan kod saman. Inistorya to met so mismon eksperiensya to nen sikatoy dinmalan ed onman ya subok, kanian aliknak ya agko bukbukor.” Nayarin ag-amta na saman ya maedad lan sister ya akatulong ya maong iray imbaga tod si Marthe.
12, 13. Diad anto ran paraan ya niyaplika tayoy simbawa ya walad Filipos 2:1-4?
12 Oniay insimbawa nen Pablo ed amin ya membro na kongregasyon ed Filipos: “No walay niiter yon panamaseseg nisengeg ed Kristo, no walay niiter yon ligliwa nisengeg ed aro, no walay panangiyansakit yo ed sakey tan sakey, no walay masimoon a panamabli tan panangabagey yo, diad ontan et paliket yo ak a maong diad pakawalaan yoy parehon kanonotan tan parehon panangaro, a sigpot kayon mankakasakey, a saksakey so nononoten yo. Agkayo manggagaway antokaman lapud inkamakolkol odino inkamapaatagey, noagta magmaliw kayon mapaabeba, ya ipasen yon mas atagey so arum nen say sikayo, legan yon aanapen so pankaabigan na arum, aliwan say pankaabigan yo labat.”—Fil. 2:1-4.
13 On, kaukolan ya amin tayo et mansagpot ya imanoen so pankaabigan na arum, mangiter na “ligliwa nisengeg ed aro,” mangipanengneng na “panangiyansakit . . . ed sakey tan sakey” tan “masimoon a panamabli tan panangabagey” pian napaseseg tayo ray agagi.
ARUM NIN LAPUAN NA PANAMASESEG
14. Antoy sakey ya paraan pian napaseseg tayoy arum?
14 No nababalitaan tayon manmamatoor iramay tinulongan tayo nensaman, talagan napaseseg tayo. Ontan so alikna nen apostol Juan, insulat to: “Anggapo lay mas panliliketan ko nen say saya: a narengel kon manaakar ed katuaan iray ananak ko.” (3 Juan 4) Dakel ya payunir so napapaseseg no nababalitaan dan saramay tinulongan da nensaman et mansiasiansian matoor, tan ompan arum ni ingen ed sikara et payunir la. No ipanonot tayod nadidismayan payunir iray balibalin agawaan to, talagan sikatoy napaseseg.
15. Anto ni sarag tayon gawaen pian napaseseg iramay matoor ya manlilingkor?
15 Dakel ya manangasikaso na sirkito so angibaga ya apaseseg ira tan say asawa ra nen akaawat ira na anggan antikey ya sulat na pisasalamat lapud imbisita ra ed sakey ya kongregasyon. Ontan met so nalilikna na saray elder, misionero, payunir, tan Bethelite no aapresyaen na arum so matoor ya panlilingkor da.
NO PANON ITAYON MAGMALIW A MAKAPASESEG
16. Antoy simplin nagawaan mo pian napaseseg so arum?
16 Nayarin nalilingo itayo no iisipen tayon agtayo sarag so mamaseseg lapud agtayo apasal ya mitongtong. Balet diad tua et aliwan mairap so mamaseseg—anggan say iyimis mo et nayarin makapaseseg la. No agto ka inimisan, ompan walay problema to, tan say idengel mo et nayarin mamaseseg ed sikato.—Sant. 1:19.
17. Panon ya apaseseg so sakey ya kabataan a brother nen sikatoy maer-ermen?
17 Maer-ermen si Henri, sakey ya kabataan a brother, nen saray kanayon to, kaiba lay tatay to ya datin elder, et tinaynan day katuaan. Sikatoy pinaseseg na manangasikaso na sirkito. Intagar tod coffee shop tan inabuloyan toy Henri ya ibalikas toy amin ya nalilikna to. Atalosan nen Henri ya say paraan labat pian natulongan toy pamilya ton makapawil et diad pansiansia ton matoor. Sikatoy apabiskeg a maong nen binasa toy Salmo 46; Sofonias 3:17; tan Marcos 10:29, 30.
18. (a) Antoy naobserbaan nen Arin Solomon? (b) Antoy imbaga nen apostol Pablo ya nayarin gawaen tayo?
18 Ipapanengneng na saray alimbawa nen Marthe tan Henri ya sarag tayoy magmaliw ya makapaseseg ed saray agagin maermen. Oniay insulat nen Arin Solomon: “Say salitan imbalikas ed dugan panaon et alay abig! Say maligsan mata et paliketen toy puso; say maong a balita et pakasilen toy pukepukel.” (Pro. 15:23, 30, paimanod leksab.) Ontan met, napaseseg so sakey ya maneermen no manbasa na artikulo diad Panag-bantayan odino website tayo. Impanengneng nen Pablo ya makapaseseg met so saniiban pangansion na Kingdom song. Oniay insulat to: “Itultuloy yon ibangat tan pasesegen so sakey tan sakey diad panamegley na saray salmo, panangirayew ed Dios, tan espiritual a kansion a kakansionen a walaay pisasalamat, ya impapuso yon kansionen iratan parad si Jehova.”—Col. 3:16; Gawa 16:25.
19. Akin ya mas lalon kakkaukolan tayo natan so manpapasesegan, tan antoy nepeg tayon gawaen?
19 Say pampapasesegan et mas lalon kakkaukolan legan tayon nanenengneng ya “manasingger” lay agew nen Jehova. (Heb. 10:25) Singa imbaga nen Pablo ed saray Kristiano nensaman, “itultuloy yon pasesegen tan pabiskegen so sakey tan sakey, a singa gagawaen yo la.”—1 Tes. 5:11.
^ par. 11 Sinalatan iray ngaran.


text:
SAY PANAG-BANTAYAN Marso 2015 | Sakey a Gobiernon Anggapoy Kurapsion
Diad interon mundo, ipapasen na saray totoo ya sankakurakotan iray institusyon ya mikonektaan ed gobierno. Kasin kugkugip labat so gobiernon anggapoy kurapsion?
MANUNAN ARTIKULO
Kurapsion ed Gobierno—Balbaleg ya Problema
Ompan mas grabe ni problema nen say iisipen mo.
MANUNAN ARTIKULO
Panarian na Dios—Gobierno ya Anggapoy Kurapsion
Ipapaseguro na anemiran aspekto na Panarian ya anggapoy kurapsion ditan.
TONGTONGAN NIPAAKAR ED SARAY TOPIC DIAD BIBLIA
Akin ya Usisaen so Biblia?
Anggano abaybayag lan insulat so Biblia, makatulong nin siansia itan natan. Panon ya makatulong ed sika iray prinsipyod Biblia diad amin ya aspekto na bilay?
UUMANEN NA BIBLIA SO BILAY
Panbiliban Koy Malinew tan Makatunongan ya Ebat na Biblia
Nalmo nen Ernest Loedi so ebat ed saray importantin tepet tod bilay. Say malinew ya ebat na Biblia so angiter ed sikato na tuan ilalo.
Asawan Lalaki—Gawaen ya Maligen so Abung Yo
Nayarin mainawa ed pinansyal so sakey a pamilya balet ta aliwan mainawa ed mas importantin bengatla.
Ebat ed Saray Tepet ed Biblia
Isipen pa labat no panon ya gawaen na saksakey a gobierno ya mareen tan maligen so interon mundo. Akin ya panisiaan tayoy sipan na Dios ya mangitaryay ontan a gobierno? Siopay sankamaongan ya manuley ed satan?
Arum nin Walad Online
Kasin Nayari Tayon Mandayew ed Imahen?
Kasin baliwala labat ed Dios so pangusar tayoy imahen o idolo ed panagdayew?


text:
1
Ya nanletuan Apu Dios ni emin
(John 1:1-3, 10; Acts 4:24; Colossians 1:16; Hebrews 1:2; Revelation 4:11)
1Yan laputu ey lintun Apu Dios hu kabunyan niya puyek. 2Nem ya puyek ey eleg ni mapkel, ey endi nanha-ad diman. Edallem ni danum ni ebuh hu wadadman niya engeenget. Ey wada hu Ispirituh Apu Dios e heni dibdib di ta-pew ni danum.
Ya nemangulun aggew
3Immehel hi Apu Dios et kantuy “Kaweda kan kawwalwal.” Ey tu-wangun newalwalan. 4Ey inang-ang Apu Dios humman ni lintu tu ey kayyaggud. Impan-appil tu hu kawwalwal niya engeenget. 5Et ngadanan tu hu kawwalwal ni aggew ey nginedanan tu hu engeenget ni hileng. Et mahileng nunman et mewa-wa ey humman hu nemangulun aggew.
Ya meikkadwan aggew
6-7Kan mewan nan Apu Dios ey “Kaweda kan mengedwan danum et wadad ahpat edum ey wadad nandaul hu edum.” #1:6-7 Psalm 148:4 Ey humman neipahding. Ya etan wadad ahpat ey humman ida kulput ni kakelpuin udan, ey ya wadad nandaul ey humman danum eyad puyek. 8Humman ni nengedwan danum di ahpat et yad nandaul ey nginedanan Apu Dios ni kabunyan. Et mahileng et mewa-wa ey humman hu neikadwan aggew.
Ya meikkatlun aggew
9Kan Apu Dios ey “Kesiplud kan danum et meappil kad pangil ma-lat meang-ang hu puyek.” Ey humman neipahding.#1:9 Ang-ang yu hu 2 Peter 3:5 10Ya etan mamega ey nginedanan tun puyek, ey ya siniplud tun danum ey nginedanan tun baybay. Ey humman ni lintu tu ey kayyaggud. 11-12Immehel mewan hi Apu Dios et kantuy “Patmel mu e puyek emin hu nambakbaklang ni kameitnem niyadda keyew ni kaumlameh ni nebukelan ma-lat mannananeng ni wada henin nunman ni meitnem.” Ey neipahding humman. Ey kayyaggud humman ni lintun Apu Dios. 13Nehileng et mewa-wa ey humman hu neikatlun aggew.
Ya meikka-pat ni aggew
14Kan mewan Apu Dios ey “Kawedadda umbebnang di kabunyan ma-lat meappil hu kawwalwal di hileng et pengiimmatunan niya pengamtaan ni tsimpuh ni aggew niyadda tsimpuh ni toon. 15Et humman idan umbebnang di kabunyan ey bebnangan da hu puyek.” Ey neipahding ida huyya. 16Lintun Apu Dios hu dewwan et-eteng ni kaumbebnang e humman hu aggew e kaumbebnang ni kawwalwal et ya bulan e kaumbebnang ni hileng. Ey lintu tudda pay hu dakel ni bittuwen. 17Inha-ad tudda huyyan kaumbebnang di kabunyan ma-lat mabnangan hu puyek 18ni kawwalwal ni yan hileng, ey ma-lat meappil hu kawwalwal niya hileng. Ey inang-ang Apu Dios humman ni lintu tu ey kayyaggud. 19Nehileng et mewa-wa ey humman neika-pat ni aggew.
Ya meikkelliman aggew
20Kan Apu Dios ey “Kawedan emin hu nambakbaklang ni mategud danum niya kaweda dakel ni nambakbaklang ni mantayyatayyab di kabunyan.” 21Et mawedan emin hu nambakbaklang ni mategud baybay e etta-teng ida edum. Ey lintu tu nambakbaklang ni sisit. Ey inang-ang Apu Dios ida humman ni lintu tu ey kayyaggud. 22Binendisyonan tudda hu mategun wadad baybay ma-lat medakkel ida et mapnu hu baybay. Ey binendisyonan tudda dama hu sisit ma-lat medakkel ida. 23Nehileng et mewa-wa ey humman neikeliman aggew.
Ya meikka-nem ni aggew
24-25Kan mewan Apu Dios ey “Kaweda eyad puyek hu nambakbaklang ni animal ni kaman-impah, yadda maeyum niyadda beken, yadda kamambinulluh, yadda kamangkinaddap niyadda kamandinallan.” Ey tu-wangun newadadda. Ey inang-ang Apu Dios ida humman ni lintu tu ey kayyaggud.
26Entanni ey kan Apu Dios ey “Yan nunya ey leltuen tayu law hu tuun henin#1:26-27 Ang-ang yu hu 1 Corinthians 11:7 hi-gatsu ma-lat pan-ap-apun emin ni mategud puyek, yad kabunyan niyad baybay.” 27Henin nunman hu impahding Apu Dios e lintu tu hu tuun mei-ingngeh hu elaw dad elaw tu. Ey lintu tuddan laki niya bii.#1:27 Matthew 19:4 Mark 10:6, James 3:9 28Et bendisyonan tudda e kantuy “Kahlag kayu et medakkel kayu et mebebleyan ni emin eya puyek et hi-gayu hu ngenamung eyan puyek, anin idan deleg di baybay, yadda sisit niyaddan emin hu animal.”
29Ey kantuy “Indaddan kun emin hu nambakbaklang ni kameitnem niyadda keyew ni kamekkan lameh da ma-lat wada kennen yu. 30Ey winedak hu helek niyadda edum ni kameitnem ma-lat wada kennen idan animal niyadda sisit.” Emin ida huyya ey impahding tu ma-lat panyaggudan da. 31Ey inang-ang nan Apu Dios ida humman ni lintu tu ey kayyaggud ni peteg. Nehileng et mewa-wa ey humman hu neika-nem ni aggew.


text:
OKTUBRE 9, 2019
ANTOY BALO?
Pinan-iba La Iray Website ya JW Broadcasting tan JW.ORG
Say website ya JW Broadcasting (tv.jw.org) et inkasakey la ed website ya jw.org.
Say seksion na jw.org ya “Publikasyon” et sinalatan na “Librarya” lapud kaiba la natan ditan iray dakdakel ya audio tan video rekording. Amin ya video—pati saramay datin nanengneng labat ed tv.jw.org—et naromog la natan ed seksion na jw.org ya LIBRARYA > VIDEO.
Anggapo lay biig ya seksion a Streaming a singa diad tv.jw.org. Imbes, diad kada kategorya (channel) na video et nayarin pilien so Bantayan Iray Video ed Sayan Channel. Pilien itan pian nabantayan so amin ya video diad sakey a kategorya diad nanduruman pantutumbokan.
Nengnengen so seksion ya Video diad jw.org.


text:
AARALEN YA ARTIKULO 39
“Anengneng Koy Sakey a Baleg ya Ulop”
“Anengneng koy sakey a baleg ya ulop, ya agnayarian a bilangen na too, . . . ya akaalagey ira diad arap na trono tan arap na Kordero.”—APO. 7:9.
KANSION 60 Nalalanor Iray Bilay
DIAD SAYAN ARTIKULO *
1. Antoy situasyon nen apostol Juan nen manga 95 C.E.?
NEN manga 95 C.E., si apostol Juan et mair-irap so situasyon to. Sikatoy maedad la, tan akapriso ed isla na Patmos, tan nayarin sikato labat la so mabilay ya apostol. (Apo. 1:9) Amta to ya wala ray onsusumpa ya mangibabalang ed saray kongregasyon tan manggagawa na inkaapa-apag. Nayarin naisip to ya magano lan onsabi so panaon ya anggapo lay nakera ya tuan Kristiano.—Jud. 4; Apo. 2:15, 20; 3:1, 17.
2. Base ed Apocalipsis 7:9-14, anton makapaliket a pasingawey so anengneng nen Juan? (Nengnengen so litrato ed apis.)
2 Anggaman mairap so situasyon nen Juan, sikatoy akaawat na makapaliket a pasingawey nipaakar ed nagawa ed arapen. Anengneng tod satan a pasingawey so sakey ya anghel ya imbaga tod apatira nin anghel ya pokpokan da ni iray makaderal a dagem na baleg a kairapan anggad agni atatakan so sakey a grupo na ariripen na Dios. (Apo. 7:1-3) Satan a grupo et tugyopen na 144,000 a kaiba nen Jesus ya manuley diad tawen. (Luc. 12:32; Apo. 7:4) Insan wala ni sakey a grupo ya anengneng nen Juan. Anto itan? “Sakey a baleg ya ulop, ya agnayarian a bilangen na too, a nanlapu ra ed amin a nasyon tan tribu tan rasa tan lenguahe, ya akaalagey ira diad arap na trono tan arap na Kordero.” (Basaen so Apocalipsis 7:9-14.) Isip mo pay liket nen Juan nen naamtaan to ya diad arapen et walay minilyon a totoo ya magmaliw a kabiangan na dugan panagdayew ed Dios!
3. (a) Akin et napabiskeg so pananisia tayo lapud pasingawey ya anengneng nen Juan? (b) Anto ray aralen tayo ed sayan artikulo?
3 Seguradon binmiskeg so pananisia nen Juan lapud satan a pasingawey. Tan lalo lad sikatayo natan, ta manbibilay tayo ed panaon ya nasusumpal itan ya pasingawey! Nanenengneng tayo so minilyon a totoo ya mandadayew la ed si Jehova ya walaan na ilalon makaliktar ed baleg a kairapan tan manbilay na andi-anggaan diad dalin. Diad sayan artikulo, aralen tayo no panon ya impaamta nen Jehova ed saray lingkor to no siopa ray kabiangan na baleg ya ulop. Impaamta to itan ed sikara masulok lan walomplon taon so apalabas. Insan tayo konsideraen so duaran punto nipaakar ed baleg ya ulop: (1) talagan balbaleg so bilang na satan tan (2) saray kabiangan na satan et nanlapu rad nanduruman pasen ed interon mundo. Seguradon napabiskeg na saratan a punto so pananisia na amin ya maniilalon nakaiba ed baleg ya ulop.
INER SO PANAYAMAN NA BALEG YA ULOP?
4. Anton katuaan ed Biblia so agnatatalosan na Kakristianoan, tan panon ya midumaan iray Estudyante na Biblia?
4 Kaslakan ya relihyon na Kakristianoan et agda ibabangat so katuaan ed Biblia ya onsabi so panaon a manbilay na andi-anggaan diad dalin iray matulok ya totoo. (2 Cor. 4:3, 4) Ibabangat na Kakristianoan ya amin a maong ya totoo et onlad tawen no ompatey ira. Duma balet so ibabangat na Saray Estudyante na Biblia, sakey a melag a grupo ya mangipapalapag ed Watch Tower manlapu lad 1879. Atalosan da ya ipawil na Dios so Paraiso diad dalin tan minilyon ya matulok ya totoo so manbilay diad dalin—aliwan diad tawen. Balet, linmabas ni panaon antis dan alinewan no siopa irayan matulok ya totoo.—Mat. 6:10.
5. Antoy pakatalos na Saray Estudyante na Biblia ed 144,000?
5 Siempre, atalosan met na Saray Estudyante na Biblia ya base ed Kasulatan et wala ray “sinaliw manlapud dalin” ya kaiba nen Jesus a manuley diad tawen. (Apo. 14:3) Satan a grupo et tugyopen na 144,000 ya maseseg tan dedikado iran Kristiano ya matoor a nanlingkor ed Dios nen wadia ni rad dalin. Anto balet so pakatalos da ed baleg ya ulop?
6. Antoy pakatalos na Saray Estudyante na Biblia ed baleg ya ulop?
6 Anengneng nen Juan ed pasingawey a say baleg ya ulop et ‘akaalagey diad arap na trono tan arap na Kordero.’ (Apo. 7:9) Kanian panisiaan na Saray Estudyante na Biblia ya manayam ed tawen so baleg ya ulop, a singa saray 144,000. No parehon manbilay ed tawen so 144,000 tan say baleg ya ulop, antoy pandumaan na sarayan grupo? Inisip na Saray Estudyante na Biblia ya say baleg ya ulop et tugyopen na saray Kristiano ya aliwan sigpot ya matulok ed Dios nen wadia ni rad dalin. Anggano tutumboken da iray moral ya estandarte na Biblia, nayarin arum ed sikara et agsigpot ya inmekal ed saray relihyon na Kakristianoan. Panisiaan na Saray Estudyante na Biblia ya sarayan totoo et aliwan tanton maseseg kanian ag-ira makanepegan ya manuley a kaiba nen Jesus. Say panangaro dad Dios et aliwan tanton mabiskeg, kanian onla rad tawen dia labat ed arapan na trono balet ag-ira kualipikadon onyurong ed mismon trono.
7. Unong ed Saray Estudyante na Biblia, siopa ray manbilay ed dalin legan na Sanlibon Taon, tan antoy panisiaan da nipaakar ed saray matoor a lalaki nensaman?
7 Siopa ra sirin so manayam ed dalin? Panisiaan na Saray Estudyante na Biblia ya no wala lad tawen so baleg ya ulop tan say 144,000, wala ray minilyon a totoo ya naikdan na pankanawnawan manbilay ed dalin pian panliketan iray bendisyon na Sanlibon Taon ya Uley na Kristo. Inisip na Saray Estudyante na Biblia ya sarayan minilyon et agmanlingkor ed si Jehova antis na Uley na Kristo. Imbes, inisip da ya aralen na sayan grupo so nipaakar ed si Jehova legan na Sanlibon Taon. Saramay mangunor ed estandarte nen Jehova et manbilay na andi-anggaan diad dalin, balet saramay manrebelde et naderal. Inisip met na Saray Estudyante na Biblia ya diad satan a panaon, ompan wala ray manlilingkor diad dalin bilang “priprinsipe”—kaiba la iray apaoli ya “respetadon totoo nensaman” (saray matoor ya lalaki ya inatey antis ya linmad dalin si Jesus)—ya naikdan na pankanawnawan onla ed tawen no manampot lay Sanlibon Taon.—Sal. 45:16.
8. Unong ed Saray Estudyante na Biblia, anto so taloran grupo ya kaiba ed gagala na Dios?
8 Kanian panisiaan na Saray Estudyante na Biblia ya walay taloran grupo: (1) saray 144,000 ya kaiba nen Jesus ya manuley diad tawen; (2) say baleg ya ulop ya tugyopen na saray aliwan tanton maseseg a Kristiano, ya onlad tawen tan onalagey ed arap na trono tan ed arap na Kordero; tan (3) saray minilyon a totoo ya manayam ed dalin tan aralen day nipaakar ed si Jehova legan na Sanlibon Taon ya Uley na Kristo. * Balet diad dugan panaon, tinulongan nen Jehova iray lingkor to pian mas natalosan da iyan topic.—Pro. 4:18.
LINMIWAWA SO KATUAAN
9. (a) Panon ya say baleg ya ulop ya walad dalin et makaalagey ed “arap na trono tan arap na Kordero”? (b) Akin et nibagan duga labat so impanguman na pakatalos tayo ed Apocalipsis 7:9?
9 Nen 1935, alinewan no siopa ray kabiangan na baleg ya ulop ed pasingawey ya anengneng nen Juan. Atalosan na Saray Tasi nen Jehova ya agkaukolan ya literal ya onlad tawen so baleg ya ulop pian makaalagey ira ed “arap na trono tan arap na Kordero.” Gagawaen da itan diad simbolikon paraan. Anggano manayam ira diad dalin, say baleg ya ulop et makaalagey ed “arap na trono” diad itulok da ed autoridad nen Jehova tan pampasakop dad soberanya to. (Isa. 66:1) Makaalagey irad “arap na Kordero” diad pangipatnag day pananisia ed dondon bagat nen Jesus. Walay piparaan to iya ed samay nabasa ed Mateo 25:31, 32 ya say “amin a nasyon”—kaiba la iray mauges—et “natipon ed arap” nen Jesus ya akayurong ed maglorian trono to. Malinew ya aliwan diad tawen so kawalaan na sarayan amin a nasyon, noagta diad dalin. Kanian duga labat so impanguman na pakatalos tayo. Lapud satan et atalosan tayo no akin ya ag-abitla ed Biblia ya onlad tawen so baleg ya ulop. Sakey labat ya grupo so makaawat na bilay ya andi-anggaan diad tawen—say 144,000, ya kaiba nen Jesus ya ‘manuley bilang arari’ tan say dalin so uleyan da.—Apo. 5:10.
10. Akin et kaukolan ya aralen na baleg ya ulop so nipaakar ed si Jehova tan mandayew irad sikato antis na Sanlibon Taon?
10 Kanian manlapud 1935, atalosan la na Saray Tasi nen Jehova ya say baleg ya ulop ya anengneng nen Juan ed pasingawey et tugyopen na saray matoor ya Kristiano ya walaan na ilalo ya manbilay na andi-anggaan diad dalin. Pian makaliktar ira ed baleg a kairapan, kaukolan dan aralen so nipaakar ed si Jehova tan mandayew irad sikato antis ya onggapo so Sanlibon Taon. Kaukolan dan ipatnag so mabiskeg a pananisia ‘pian makaliktar irad saray amin a nepeg a nagawa’ antis na Sanlibon Taon ya Uley na Kristo.—Luc. 21:34-36.
11. Akin et nayarin inisip na pigaran Estudyante na Biblia ya wala ray onlad tawen kayari na Sanlibon Taon?
11 Panon to balet imay pakatalos ya wala ray matoor diad dalin ya onlad tawen kayari na Sanlibon Taon? Satan ya pakatalos et ni-publish dia nid isyu na The Watch Tower ya Pebrero 15, 1913. Nayarin inkatunongan na arum, ‘Akin et diad dalin labat so pambilayan na saray apaolin matoor ya lalaki anta wala ray Kristiano ya onlad tawen anggano aliwa ran tanton matoor kompara ed saratan a lalaki?’ Siempre, satan ya ideya et lapud sarayan duaran lingon pakatalos da nensaman: (1) say baleg ya ulop et manayam ed tawen tan (2) say baleg ya ulop et tugyopen na saray aliwan tanton maseseg ya Kristiano.
12-13. Antoy bibidbiren na saray alanaan tan say baleg ya ulop nipaakar ed tumang da?
12 Balet singa anengneng tayo la, manlapud 1935 et atalosan la na Saray Tasi nen Jehova ya saramay makaliktar ed baleg a kairapan et sikara so baleg ya ulop ya anengneng nen Juan ed pasingawey. Sikaray “nanlapud baleg a kairapan” diad dalin, tan “diad maksil a boses et ibabaga ra: ‘Say kililiktar tayo et utang tayo ed Dios tayo, ya akayurong ed trono, tan ed Kordero.’” (Apo. 7:10, 14) Ontan met, ibabaga na Kasulatan ya say naawat na saramay napaoli ed tawen et “mas maabig a bengatla” nen say naawat na saray matoor ya lalaki nensaman. (Heb. 11:40) Lapud alinewan la so pakatalos nipaakar ed baleg ya ulop, mas apaseseg iray agagi ya imbitaan iray totoo ya manlingkor ed si Jehova pian nawalaan ira na ilalo ya manbilay na andi-anggaan diad dalin.
13 Maliket iray kabiangan na baleg ya ulop ed ilalo da. Natatalosan da ya si Jehova so mandedesisyon no iner so panlingkoran na saray matoor ya mandadayew ed sikato, balanglan diad tawen odino diad dalin. Bibidbiren na saray alanaan tan say baleg ya ulop ya nagmaliw labat ya posible so tumang da lapud agnaparaan ya kaabigan nen Jehova ya impatnag to panamegley na dondon bagat nen Jesu-Kristo.—Roma 3:24.
BALBALEG SO BILANG NA SATAN
14. Anggano alinewan la so pakatalos tayo, akin et siansia nin inisip na dakel no panon ya nasumpal so propesiya nipaakar ed baleg ya ulop?
14 Anggano alinewan la so pakatalos na saray totoo nen Jehova nen 1935, siansia nin inisip na dakel no panon ya magmaliw ya “baleg” so bilang na saramay walaan na ilalo ya manbilay diad dalin. Sakey ed saraya si Ronald Parkin, ya mantaon na 12 nen alinewan so pakatalos nipaakar ed baleg ya ulop. Oniay nanonotan to: “Diad saman, walay manga 56,000 ya manangipalapag ed interon mundo tan maslak ed sikara et alanaan. Kanian singa aliwan baleg so bilang na baleg ya ulop.”
15. Panon ya nantultuloy ya dinmakel so bilang na baleg ya ulop?
15 Balet diad tinmumbok iran dekada, nibaki iray misionero ed dakel a bansa, tan nantultuloy ya dinmakel so bilang na Saray Tasi nen Jehova. Insan nen 1968, ginmapo so balon programa na panagaral na Biblia panamegley na libro ya The Truth That Leads to Eternal Life (Say Katuaan a Mangitonton ed Bilay ya Andi Anggaan). Lapud simpli so eksplinasyon na satan ed saray katuaan na Biblia, mas dakel ya totoo so asagyat ya manaral nipaakar ed si Jehova nen say kapiganman. Diad loob na apatiran taon, masulok ya kapalduan milyon ya balon disipulo so abautismoan. Minilyon ni so abautismoan nen kinmapuy lay impluensya na Katolikon Simbaan ed Latin America tan arum ni ran bansa, tan nakal la iray restriksion ed kimey tayo diad Eastern Europe tan diad arum ya bansa ed Africa. (Isa. 60:22) Diad agano ni ran taon, im-publish na organisasyon nen Jehova so dakel ya uusaren ed panagbangat ya akatulong ed saray totoo ya naamtaan iray katuaan ed Biblia. Malinew ya talagan titiponen nen Jehova so sakey a baleg ya ulop—natan et manbilang la na masulok ya waloran milyon.
NANLAPU RAD NANDURUMAN PASEN ED INTERON MUNDO
16. Iner so nanlapuan na saray kabiangan na baleg ya ulop?
16 Nen insulat nen Juan so pasingawey ya anengneng to, imbaga to ya saray kabiangan na baleg ya ulop et “nanlapu ra ed amin a nasyon tan tribu tan rasa tan lenguahe.” Walay impropesiya nen propeta Zacarias ya mipara ed satan. Insulat to: “Diad saraman ya agew, samploran lalaki a nanlapud amin a lenguahe na saray nasyon et ombemben, on, ombemben a malet ed andukey a kawes na sakey a Judio, ya ikuan dan: ‘Mila kami ed sikayo, ta nadngelan min say Dios et walad sikayo.’”—Zac. 8:23.
17. Panon ya natutulongan iray totoo ya nanlapud amin a nasyon tan lenguahe?
17 Atalosan na Saray Tasi nen Jehova ya pian natipon iray totoo ya nanlapud amin lenguahe, kaukolan ya nipulong so maong a balita ed dakel ya lenguahe. Masulok lan 130 taon ya mangipapatalos tayo na saray uusaren ed panagaral na Biblia, balet natan et mangipapatalos tayo ed mas dakel ya lenguahe nen say kapiganman. Malinew ya sakey a milagro so gagawaen nen Jehova diad panaon tayo—titiponen to so sakey a baleg ya ulop manlapud amin a nasyon. Lapud nitatarya so espiritual a naakan ed dakdakel ya lenguahe, nankakasakey ya mandadayew iyan grupo anggano nanlapu ra ed nanduruman pasen ed interon mundo. Tan kabkabat iray Tasi ed maseseg ya pampupulong da tan ed aroan da bilang sanaagi. Talagan makapabiskeg itan na pananisia!—Mat. 24:14; Juan 13:35.
ANTOY EPEKTO ED SIKATAYO NA SAYAN PASINGAWEY?
18. (a) Base ed Isaias 46:10, 11, akin et agtayo la pankelawan ya sinumpal nen Jehova so propesiya nipaakar ed baleg ya ulop? (b) Akin et ag-iisipen na saray walaan na ilalo ya manbilay ed dalin ya singa walay isisiblet na Dios ed sikara?
18 Malikeliket tayo lapud sayan propesiya nipaakar ed baleg ya ulop! Agtayo la pankelawan ya sinumpal itan nen Jehova diad makapadinayew ya paraan. (Basaen so Isaias 46:10, 11.) Saray kabiangan na baleg ya ulop et misalsalamat ed ilalo ya inter nen Jehova ed sikara. Agda iisipen ya singa walay isisiblet na Dios ed sikara lapud ag-ira alanaan na masanton espiritu pian manlingkor a kaiba nen Jesus diad tawen. Diad Biblia, wala ray abitlan lalaki tan bibii ya inggiya na masanton espiritu na Dios; balet ag-ira kabiangan na 144,000. Sakey ed sikara si Juan Bautista. (Mat. 11:11) Si David so sakey nin alimbawa. (Gawa 2:34) Sikara tan dakel nin totoo so napaoli pian manbilay diad paraiso ed dalin. Amin da—kaiba so baleg ya ulop—et nawalaan na pankanawnawan ipanengneng so katooran dad si Jehova tan ed soberanya to.
19. Antoy gawaen tayo lapud atalosan tayo ya nasusumpal la natan so pasingawey ya anengneng nen Juan?
19 Titiponen la natan na Dios iray minilyon ya totoo ed amin a nasyon pian mandayew irad sikato. Agnin balot itan agawa ed kapiganman. Balanglan say ilalo tayo et manbilay diad tawen odino diad dalin, kaukolan tayon gawaen so anggaay nayarian tayon tulongan so dakel a totoo pian magmaliw iran kabiangan na baleg ya ulop na ‘arum a karnero.’ (Juan 10:16) Magano lan onggapo so impasakbay nen Jehova ya baleg a kairapan, tan diad satan et naderal iray gobierno tan relihyon ya mamapairap ed katooan. Talagan baleg ya pribilehyo so manatalaran ed amin a kabiangan na baleg ya ulop—manlingkor irad si Jehova diad dalin ed andi-anggaan!—Apo. 7:14.
KANSION 139 Isip Mon Wadman Ka no Balo Lan Amin
^ par. 5 Aralen tayo ed sayan artikulo so pasingawey ya anengneng nen Juan nipaakar ed “baleg ya ulop.” Seguradon napabiskeg so pananisia na amin ya kabiangan na sayan grupo a walaan na balibalin ilalo.


text:
KAPITULO 67
“Anggapo nin Balot so Too a Nansalitan Singa Sikato”
IMBAKI IRAY GUARDIA YA MANGARESTO ED SI JESUS
INDEPENSA NEN NICODEMO SI JESUS
Wala nid Jerusalem si Jesus parad Piesta na Saray Tabernakulo (odino Alolong). Sikatoy malikeliket ta “anisia ed sikato so dakel a totoo.” Balet ag-aliketan iray lider na relihyon. Angibaki ray guardia ya inmakto bilang pulis na relihyon pian arestoen da. (Juan 7:31, 32) Balet ag-inmamot si Jesus.
Imbes, intuloy nen Jesus so pambabangat tod saray totoo ed Jerusalem a kuan to: “Nakaiba yo ak nin magano antis ak ya onlad samay angibaki ed siak. Anapen yo ak, balet agyo ak naromog, tan agkayo makakar ed kawalaan ko.” (Juan 7:33, 34) Ag-itan atalosan na saray Judio kanian oniay nantotongtongan da: “Iner kasi laen na sayan too, akin et agtayo naromog? Agkasi onlad saray Judio a nitaytayak ed limog na saray Griego pian bangatan to iray Griego? Anto kasi labay ton ibaga sanen inkuan ton, ‘Anapen yo ak, balet agyo ak naromog, tan agkayo makakar ed kawalaan ko’?” (Juan 7:35, 36) Balet say tutukoyen nen Jesus et say ipatey tan kioli to ed tawen, kanian agnatumbok na saray kakabusol to.
Komapiton agew la na piesta. Kada kabuasan, mangiyiibung so saserdote na danum a nanlapud Tiponay Danum na Siloam, pian onagus ed leksab na altar ed templo. Nayarin labay nen Jesus ya ipanonot itan kanian oniay maksil ya imbaga to: “Siopaman a napgaan, onasingger ed siak tan oninum. Siopaman a manisia ed siak, a singa imbaga na kasulatan: ‘Manlapud sankaaraleman to et onagus so danum a mabilay.’”—Juan 7:37, 38.
Say tutukoyen nen Jesus et say nagawa no nalanaan na masanton espiritu iray disipulo to tan natawag iran manbilay ed tawen. Agawa iya kayari na impatey nen Jesus. Diad kagapo na Pentecostes ed sinmublay ya taon et ginmapon inmagus so danum a mangiter na bilay. Agawa itan nen innabang na saray disipulo ya alanaan na masanton espiritu so katuaan ed saray totoo.
Oniay komento na arum ed saray imbangat nen Jesus: “Talagan saya imay Propeta.” Mapatnag ya say tutukoyen da et say propetan babaleg nen si Moises. Ibabaga na arum: “Saya so Kristo.” Balet wala ray mangibabaga: “Agta aliwan diad Galilea so panlapuan na Kristo? Agta imbaga na kasulatan a say Kristo et manlapud ilalak nen David, tan manlapud Betlehem, say baley a nanayaman nen David?”—Juan 7:40-42.
Kanian naapag iray totoo. Anggano wala ray malabay ya naarestoy Jesus, anggapoy nampakpel a mangerel ed sikato. Nen pinmawil iray guardia ed saray lider na relihyon tan agda kaibay Jesus, oniay intepet na saray atagey a saserdote tan saray Fariseo: “Akin et agyo inawit dia?” Inmebat iray guardia: “Anggapo nin balot so too a nansalitan singa sikato.” Mansyodot iray Fariseo kanian nansalita ray makapainsulto tan panagbalaw: “Pati sikayo, nibalang kayo met la? Agta anggapoy anggan sakey ed saray manuley odino Fariseo ya anisia ed sikato? Balet sarayan totoo ya agda amtay Ganggan et nisamban totoo.”—Juan 7:45-49.
Diad saya, si Jesus et makpel ya indepensa nen Nicodemo, sakey a Fariseo tan membro na Sanhedrin. Manga duara tan kapalduay taon lay apalabas, linmay Nicodemo ed si Jesus diad labi tan imbaga ton walay pananisia tod si Jesus. Oniay inkuan nen Nicodemo: “Agta diad Ganggan tayo et agnayarin ukomen so sakey a too no sikatoy agni dinengel tan agni naamtaan so gagawaen to?” Antoy inkatunongan da? “Akin, nanlapu ka met sirin ed Galilea? Manusisa ka tan naamtaan mo ya anggapoy propeta a manlapud Galilea.”—Juan 7:51, 52.
Agdirektan ibabaga na Kasulatan ya diad Galilea so panlapuan na propeta. Balet napatnagan ed ibabaga na Salitay Dios ya manlapud man so Kristo; impropesiya na satan ya nanengneng so “baleg a liwawa” diad “Galilea na saray nasyon.” (Isaias 9:1, 2; Mateo 4:13-17) Niarum ni, base ed propesiya, si Jesus et iyanak ed Betlehem, tan ilalak nen David. Anggano posiblin amta itan na saray Fariseo, nayarin sikara so panlalapuan na amayamay ya lingon impormasyon ya ibabaga na totoo nipaakar ed si Jesus.


text:
KAPITULO 120
Manbubunga Bilang Sanga tan Kakaaro nen Jesus
SAY TUAN SENGEG NA UBAS TAN SARAY SANGA
NO PANON A MANSIANSIA ED PANANGARO NEN JESUS
Mantotongtong si Jesus tan saray matoor ya apostol to tan papasesegen to ra. Nayarin pegley-labi lad saman. Imbaga nen Jesus so sakey a mapuersan ilustrasyon:
“Siak so tuan sengeg na ubas tan say Amak so tomatanem.” (Juan 15:1) Say ilustrasyon to et miparad samay imbaga pigaran siglo lay apalabas nipaakar ed nasyon na Israel, a tinawag ya sengeg na ubas nen Jehova. (Jeremias 2:21; Oseas 10:1, 2) Balet ipulisay la nen Jehova itan a nasyon. (Mateo 23:37, 38) Kanian walay balon bengatla ya impaamta nen Jesus ed sikara. Sikato so sengeg na ubas ya intanem nen Ama to manlapu nen sikatoy nilanaan To na masanton espiritu nen 29 C.E. Balet impanengneng nen Jesus ya aliwan sikato labat so isisimbolo na sengeg na ubas sanen inkuan to:
“Eekalen [na Amak ed] siak so kada sanga ya agmanbubunga, tan lilinisan toy balang sakey a manbubunga, pian manbunga itan na mas dakel. . . . No panon a say sanga et agmakapanbungan bukor no agmansiansia ed sengeg na ubas, agkayo met makapanbunga no agkayo mansiansian akikasakey ed siak. Siak so sengeg na ubas; sikayo ray sanga.”—Juan 15:2-5.
Insipan nen Jesus ed saray matoor a disipulo to ya sano akaalis la et mangibaki na sakey a mananulong, say masanton espiritu. Kayari limamplo tan sakey ya agew, sanen naawat na saray apostol tan arum ni itan ya espiritu, nagmaliw iran sanga na sengeg na ubas. Tan amin a “sanga” et mansiansian nikasakey ed si Jesus. Diad anton gagala?
Imbaga to: “Siopaman a mansiansiad impikasakey tod siak, tan akikasakey ak met ed sikato, sikatoy manbungay dakdakel; ta anggapon balot so nagawaan yo no nisian kayod siak.” Sarayan “sanga”—saray matoor a papatumbok to—et manbunga na dakdakel, ya aligen da ray kualidad nen Jesus, makuli dan itongtong so nipaakar ed Panarian na Dios, tan manggawa ray dakel a babangatan. Panon to no say sakey et agmansiansiad impikasakey tod si Jesus tan agmanbunga? Inkuan nen Jesus: “Siopaman ya agmansiansiad impikasakey tod siak et ibantak.” Balet inkuan to met: “No mansiansia kayod impikasakey yod siak tan mansiansiad sikayo iray salitak, kerew yoy antokaman a labay yo tan niiter itan ed sikayo.”—Juan 15:5-7.
Natan pinawil nen Jesus imay amidua ton binitla—say pangunor ed saray ganggan to. (Juan 14:15, 21) Deneskribe to so manunan paraan pian napaneknekan na saray disipulo a gagawaen da itan: “No unoren yo iray ganggan ko, mansiansia kayod arok, no panon ya inunor ko iray ganggan na Ama tan nansiansia ak ed aro to.” Balet wala ni kaukolan dan gawaen likud ed pangarod si Jehova a Dios tan ed Anak to. Inkuan nen Jesus: “Iganggan ta kayo a manaaroan kayo a singa ed impangarok ed sikayo. Anggapo lay walaan na mas baleg a panangaro nen saya, a say sakey et iter toy bilay to parad kakaaro to. Kakaaro ta kayo no gagawaen yoy igaganggan kod sikayo.”—Juan 15:10-14.
Pigay oras labat la et ipanengneng nen Jesus so panangaro to diad pangiter toy bilay to parad amin a mangipapatnag na pananisia ed sikato. Say alimbawa to et nepeg a mamakiwas ed saray papatumbok to a nawalaan met na ontan a masakripisyon aro ed sakey tan sakey. Sayan aro so mangipabidbir ed sikara, unong ed samay akauna lan imbaga nen Jesus: “Diad saya et naamtaan na amin a sikayo iray disipulok—no manaaroan kayo.”—Juan 13:35.
Nepeg ya imanoen na saray apostol a tinawag ira nen Jesus a ‘kakaaro.’ Imbaga to no akin: “Tinawag ta kayon kakaarok, lapud impaamtak lad sikayo so amin a nadngel kod Amak.” Talagan baleg a pribilehyo itan—a magmaliw iran kakaaro nen Jesus tan naamtaan da no antoy imbaga na Ama ed sikato! Balet, pian mansiansia iyan relasyon, kaukolan day ‘mantultuloy a manbunga.’ No gawaen da itan, imbaga nen Jesus, “antokaman a kerewen yod Ama diad ngaran ko et iter tod sikayo.”—Juan 15:15, 16.
Say panaaroan na sarayan “sanga,” saray disipulo to, et ontulong ed sikaran nasungdoan no antoy onsabi. Impasakbay tod sikara a busolen ira na mundo, balet oniay makaligliwan imbaga to: “No busolen kayo na mundo, amta yon binusol to ak la antis to kayon busolen. No kabiangan kayoy mundo, say mundo et manliket ed sikayo lapud kayarian to kayo. Natan ta agkayo kabiangay mundo, . . . busolen kayo na mundo.”—Juan 15:18, 19.
Impaliwawa ni nen Jesus no akin ya busolen ira na mundo: “Gawaen da irayan amin sumpad sikayo lapud ngaran ko, ta agda kabat imay angibaki ed siak.” Imbaga nen Jesus a saray milagro to et singa manguukom ed saramay mamubusol ed sikato: “No agda anengneng iray milagron ginawak ya agni agawaan na anggan siopa, anggapo komoy kasalanan da; balet natan et anengneng da ak tan binusol da ak pati say Amak.” Diad tua, say panamusol da et anumpal ed propesiya.—Juan 15:21, 24, 25; Salmo 35:19; 69:4.
Insipan lamet nen Jesus ya ibaki to so mananulong, say masanton espiritu. Satan a makapanyarin puersa et naawat na amin a papatumbok to tan ontulong ed sikaran manbunga, a “mantasi” ira.—Juan 15:27.


text: 14 Natan diad Iconio et linmoob ed sinagoga na saray Judio si Pablo tan Bernabe tan alay abig so impansalita ra kanian dakdakel a Judio tan Griego so nagmaliw a mananisia.2 Balet saray Judio ya ag-anisia et sinugsogan tan inimpluensyaan da ray aliwan Judio pian busolen da iray agagi.+3 Kanian nambayag ni rad Iconio tan pinabiskeg ira nen Jehova* pian makpel iran makapansalita nipaakar ed agnaparaan a kaabigan to, ya inabuloyan to ran manggawa na saray tanda tan pakelaw.+4 Balet naapag so karaklan a walad syudad; say arum et dinmapag ed saray Judio balet say arum et diad saray apostol.5 Sanen si Pablo tan Bernabe et implanon maltratoen tan tupaken na saray aliwan Judio tan saray Judio pati saray manuley da,+6 nipaamta iya ed sikara, kanian batik ira ed saray syudad na Licaonia, Listra tan Derbe, tan diad pasen a walad kaliberliber.+7 Intultuloy dan inyabawag diman so maong a balita.8 Natan diad Listra et walay sakey a lakin lupoy. Sikatoy piley manlapu lad inkiyanak to tan agmakaakar.9 Sikatoy akayurong tan ondedengel ed si Pablo legan a mansasalita. Sanen sikatoy ninengneng nen Pablo tan atebek ton walay pananisia na laki pian onabig,+10 inkuan tod maksil a boses: “Alagey ka.” Kanian sikatoy inmalagey tan nanakar.+11 Sanen anengneng na saray totoo so ginawa nen Pablo, inyeyag da ed salitan Licaonia: “Nagmaliw a singa totoo iray dirios tan linmeksab ira ed sikatayo!”+12 Tan si Bernabe et tinawag dan Zeus, balet si Pablo et Hermes, lapud sikato so manunan mansasalita.13 Tan say saserdote nen Zeus, a say templo to et walad lolooban na syudad, et angiyakar na saray kalakian a baka tan saray koronan rosas diad saray puerta tan labay toy mangiyapay na saray bagat a kaiba iray totoo.14 Balet sanen naamtaan itan na saray apostol a si Bernabe tan Pablo, pinilat da ray kawes da tan linma ran tampol ed pegley na totoo, tan inyeyag da:15 “Akin et oniay gagawaen yo? Totoo kami met a walaan na saray kakapuyan a singa sikayo.+ Tan iyaabawag mid sikayo so maong a balita, pian taynan yo irayan andi-kakanaan a bengatla tan dayewen yo so mabilay a Dios, a nanggawa ed tawen tan say dalin tan say dayat tan amin a bengatlan walad saratan.+16 Diad apalabas iran henerasyon et inabuloyan toy amin a nasyon a gawaen day labay da,+17 balet sikatoy angiter na pantasi+ diad panamegley na saray maong a ginawa to, ya iikdan to kayoy uran manlapud tawen tan mabunga iran panaon,+ a pepeneken to kayoy naakan tan paliliketen toy kapusoan yo.”+18 Balet anggano imbaga da iraya, nairapan iran mamatunda ed saray totoo a mangiyapay na bagat ed sikara.19 Balet sinmabi iray Judio manlapud Antioquia tan Iconio tan kinombinse da ray totoo,+ tan tinutupak day Pablo tan inggayugoy dad paway na syudad, ya inisip dan sikatoy inatey la.+20 Anggaman ontan, sanen sikatoy pinaliberan na saray disipulo, sikatoy inmalagey tan linmoob ed syudad. Diad tinmumbok ya agew et sikatoy inmalis a kaiba nen Bernabe tan linma rad Derbe.+21 Kayari ran inyabawag so maong a balita diad satan a syudad tan angibangat na dakel a totoo pian magmaliw a disipulo, pinmawil ira ed Listra, Iconio, tan diad Antioquia.22 Pinabiskeg da iray disipulo*+ ditan tan pinaseseg da ran mansiansia ed pananisia, ya inkuan da: “Nepeg itayon ondalan ed dakel ya irap pian makaloob itayo ed Panarian na Dios.”+23 Niarum ni, anuro ra na mamatatken diad kada kongregasyon,+ tan kayari ran nampikasi tan nanayunal,+ inmatalek da rad si Jehova,* a sikato so anisiaan da.24 Insan niliber day Pisidia tan sinmabi rad Pamfilia,+25 tan kayari ran inyabawag so salita na Dios diad Perga, linma rad Atalia.26 Manlapu diman et nambarko ran amaarap ed Antioquia, a ditan et nipanengneng ed sikara so agnaparaan a kaabigan na Dios parad kimey ya asumpal da la natan.+27 Sanen akasabi la rad Antioquia tan atipon da lay kongregasyon, insalaysay da so dakel a ginawa na Dios diad panamegley da, ya inlukas to lad saray nasyon so puerta a mangitonton ed pananisia.+28 Kanian nansiansia ni ra diman pian nakaulop da ray disipulo.


text:
“Mannenengneng Tayo ed Paraiso!”
“Nakaiba ta ka ed Paraiso.”—LUC. 23:43.
1, 2. Anto ray nanduruman iisipen na totoo nipaakar ed paraiso?
TALAGAN makapatenyeg na liknaan iman ya eksena. Kayari na kombension diad Seoul, Korea, legan ya ompapaway ed istadyum iray delegado ya nanlapud nanduruman bansa, pinaliberan ira na saray agagi ya taga diman. Dakel so manpayapay, ya iyeeyag da, “Mannenengneng tayo ed Paraiso!” Anto kasin paraiso so tutukoyen da?
2 Nanduruma so iisipen na totoo nipaakar ed paraiso. Wala ray mangibabaga ya say “paraiso” et imahinasyon labat. Parad arum, say paraiso et anggan iner ya pasen basta maliket ira. Say sakey a toon narnarasan ya walad arapan to so mananam iran panangan et nayarin ibaga ton sikatoy walad paraiso. Dakel ya taon lay apalabas, nen anengneng na sakey a bii so lugar ya amayamay so rosas, imbaga to, “Grabe, paraiso dia!” Satan ya lugar et siansia nin tatawagen ya Paraiso anggano masulok ya 15 metro a niebe so ompepelag ditan kada taon. Parad sika, anto so Paraiso? Kasin iilaloan mo ya onsabi itan?
3. Panon ya tinukoy na unonan libro na Biblia so nipaakar ed paraiso?
3 Parehon tinukoy na Biblia so nipaakar ed paraiso nensaman tan paraiso diad arapen. Diad unonan libro na Biblia ni labat et nabasa la so nipaakar ed Paraiso. Oniay imbaga na Genesis 2:8: “Niarum ni, angiparaan si Jehova a Dios na sakey a hardin diad Eden [odino paraiso na liket, Catholic Douay Version] diad bandad bukig; tan inyan to diman so too a pinalsa to.” Say Eden et mankabaliksan na “Liket,” tan talagan makapaliket iman ya hardin. Dakdakel so naakan, balibali kaliberliber, tan walay kareenan ed baetan na totoo tan ayayep.—Gen. 1:29-31.
4. Akin et nibaga tayon sakey a paraiso so hardin na Eden?
4 Say Hebreon salita parad “hardin” et impatalos ya paradeisos diad Griego. Ibabaga na Cyclopaedia nen M’Clintock tan Strong ya no narengel na sakey ya Griego so salitan paradeisos, say naimadyin to et marakdakep tan maawang a parke ya arawi ed peligro, wala ray manbubungan kakiewan tan kulos ya malinlinew so danum da, insan diad gilig na saratan et mankakabkab ed karikaan iray ulsa tan karnero.—Ikompara so Genesis 2:15, 16.
5, 6. Panon ya abalang so Paraiso, tan anto ray onlesan tepet?
5 Impasen na Dios si Adan tan Eva ed ontan ya hardin, sakey a paraiso. Balet ag-ira nansiansia ditan. Akin? Lapud agda inunor so Dios. Kanian sikara tan saray ananak da et abalang day pankanawnawa ya manayam ed Paraiso. (Gen. 3:23, 24) Anggapo lay toon nanayam ed saman ya hardin, balet mapatnag ya nansiansia ni itan anggad Delap diad panaon nen Noe.
6 Nayarin isipen na arum, ‘Nasabi ni kasi panaon ya napanliketan na too so manbilay diad Paraiso ed dalin?’ Antoy ipapanengneng na saray ebidensya? No say ilalom et manbilay diad Paraiso ya kaibam iray inad-arom, wala kasi mabiskeg ya basiyan mo ed satan ya ilalom? Kasin nipaliwawam no akin ya seguradon onsabi so Paraiso?
EBIDENSYA YA ONSABI SO PARAISO
7, 8. (a) Antoy impromisa na Dios ed si Abraham? (b) Antoy nayarin inisip nen Abraham lapud samay impromisa na Dios?
7 Say sankaabigan ya pakaromogan na saray ebat et diad libro ya pinuyanan na samay Amalsa ed orihinal ya Paraiso. Imanoen tayoy imbaga na Dios ed kaaro ton si Abraham. Imbaga na Dios ya parakelen toy ilalak nen Abraham ya “singa saray buer ed gilig na dayat.” Tan oniay balibalin impromisa nen Jehova: “Diad panamegley na ilalak mo, amin a nasyon ed dalin et onggamor na bendisyon lapud dinengel moy boses ko.” (Gen. 22:17, 18) Inulit na Dios itan ya promisa ed anak nen Abraham insan diad apo to.—Basaen so Genesis 26:4; 28:14.
8 Anggapoy pakanengnengan ed Biblia ya inisip nen Abraham ya diad paraiso ed tawen awaten na totoo itan a tumang. Kanian nen imbaga na Dios ya nabendisyonan so “amin a nasyon ed dalin,” makatunongan labat ya isipen nen Abraham ya saratan a bendisyon et nagawa ed dalin. Nanlapud Dios itan ya promisa, kanian mapatnag ya manresulta itan ed maabig ya kipapasen parad “amin a nasyon ed dalin.” Kasin wala ni arum ya ebidensya ya onsuporta ed satan?
9, 10. Anto ni ray impromisa na Dios ya basiyan tayo pian ilaloan iray bendisyon ed arapen?
9 Si David, a kaiba ed poli nen Abraham, et tinukoy to so panaon ed arapen sano “saray mauges a totoo” tan saray “manggagaway makapuy” et naandi la. Antoy resulta? “Anggapo lay mauges.” (Sal. 37:1, 2, 10) Insan “saray mauyamo et tawiren day dalin, tan manliket iran maong ed agnaparaan a kareenan.” Ontan met, pinuyanan si David ya isulat iyan propesiya: “Saray matunong et tawiren day dalin, tan manbilay ira ditan diad andi-anggaan.” (Sal. 37:11, 29; 2 Sam. 23:2) Anto kasi epekto na saratan ya promisa ed saray totoo ya labay dan gawaen so linawa na Dios? Walay basiyan dan ilaloan ya no saray matunong a totoo labat la so manaayam ed dalin, agmanbayag et nipawil so paraiso a singa samay hardin na Eden.
10 Balet asabi panaon ya maslak ed saray Israelita ya mangibabagan manlilingkor irad si Jehova et sikatoy tinaynan da pati say dugan panagdayew. Kanian inabuloyan na Dios iray totoo to ya sakopen na saray taga Babilonia, naderal so dalin da, tan awiten so dakel ed sikara diad Babilonia. (2 Awa. 36:15-21; Jer. 4:22-27) Balet, siansian impasakbay na saray propeta na Dios ya kayari 70 taon, ompawil iray totoo to ed dalin da. Asumpal la iratan ya propesiya. Balet importante met iratan ed sikatayo natan. Ikonsidera tayoy pigara ed saratan tan imanoen tayo iray rason no akin ya nailaloan tayon walay paraiso ed dalin diad arapen.
11. Kapigan so unonan impakasumpal na Isaias 11:6-9, balet anto ni nayarin itepet tayo?
11 Basaen so Isaias 11:6-9. Impasakbay na Dios panamegley nen Isaias ya no akapawil la ray totoo To ed dalin da, wala lay kareenan ditan tan agla ra ontakot ya ompan atakien ira na ayayep odino saray totoon inaayep so ugali ra. Ugaw man odino matatken et magmaliw ya maligen. Agta ipanonot na satan ed sika so kipapasen diad hardin na Eden? (Isa. 51:3) Diad satan ya propesiya nen Isaias et imbaga to met ya say dalin—salanti, say interon dalin, aliwan say nasyon na Israel labat—so “napano na kakabatan ed si Jehova a singa saray danum a mamapano ed dayat.” Kapigan itan nagawa?
12. (a) Anto ran bendisyon so naeksperiensya na saray pinmawil manlapud inkibantak dad Babilonia? (b) Antoy mangipanengneng ya wala ni sananey a kasumpalan na Isaias 35:5-10?
12 Basaen so Isaias 35:5-10. Imbaga lamet dia nen Isaias ya saray ompawil et agsakitan na saray ayayep odino totoo. Manbunga na dakel so dalin da lapud karakel na suplay na danum, ya singa say hardin na Eden ya nasasalog a maong. (Gen. 2:10-14; Jer. 31:12) Kasin saya labat so kasumpalan na satan a propesiya? Anggapoy ebidensya ya mamilagron inmabig iramay pinmawil manlapud inkibantak da. Singa bilang, ag-akanengneng iray bulag. Kanian napatnagan ed satan ya promisa na Dios ya diad arapen to ni literal a paabigen so amin ya mansasakit.
13, 14. Panon ya anengneng na saray pinmawil a Judio so kasumpalan na Isaias 65:21-23, balet anton kabiangan na propesiya so agni asumpal? (Nengnengen so litratod gapo na artikulo.)
13 Basaen so Isaias 65:21-23. Nen pinmawil iray Judio, anggapoy asabian dan komportable iran abung, tan anggapoy tanem na saray uma tan anggapoy kaubasan. Balet anguman itan nen benendisyonan ira na Dios. Kanian agaylay liket da nen angipaalagey ira na kaabungan tan nanayam ira ditan! Akapantanem ira tan nanliketan day bunga na saratan.
14 Imanoen so sakey ya importantin detalye na sayan propesiya. Nasabi ni kasi panaon sano say bilay tayo et “singa karukey na bilay na sakey a kiew”? Wala ray kiew ya manbibilay na nilibon taon. Kaukolan ya maksil so laman na too pian nawalaan na ontan ya karukey na bilay. No manbilay iray totoo ed kipapasen ya impasakbay nen Isaias, ontua so pipirawaten da, sakey a paraiso! Tan nasumpal itan ya propesiya!
15. Anto ray pigaran bendisyon ya abitla ed libro na Isaias?
15 Nonot mo no panon ya ipapanengneng na saray apantongtongan tayon promisa ya walay paraiso ed arapen: Bendisyonan na Dios so totoo ed interon dalin. Anggapo lay napeligro lapud saray ayayep odino saray totoon inaayep so ugali ra. Onabig la ray bulag, telek, tan lupoy. Saray totoo et mangipaalagey lay sarili ran ayaman tan panliketan day pantanem na saray pangalaan day naakan. Mas andukey ni bilay da nen saray kiew. On, nabasa tayo ed Biblia iray ebidensya ya nagawa itan ed arapen. Balet, ompan wala ray mangibaga ya iikdan tayoy duman kabaliksan iratan ya propesiya. Antoy iyebat mo? Antoy mabiskeg a rason mo no akin ya manisia kan walan talagay paraiso ed dalin diad arapen? Angiter na mabiskeg a rason so sankaimportantian ya too a nambilay kapiganman.
NAKAIBA KA ED PARAISO!
16, 17. Anto so situasyon nen imbaga nen Jesus so nipaakar ed Paraiso?
16 Anggano anggapoy kasalanan nen Jesus, sikatoy senentensiaan tan impasak ed poste pian ompatey, a kaiba so duaran Judion kriminal ya impasak ed abay to. Antis ya ompatey imay sakey, binidbir to ya si Jesus et ari tan kinerew tod sikato: “Jesus, nonot mo ak sano onsabi kad Panarian mo.” (Luc. 23:39-42) Nalalanor so bilay mod arapen ed ebat nen Jesus ya nabasad Lucas 23:43. Wala ray iskolar ed panaon tayo ya oniay impangipatalos dad satan: “Tua kuan ko ed sika, natan nakaiba mo ak ed Paraiso.” Imanoen so salitan “natan.” Antoy labay ya ibaga nen Jesus? Nanduruma so pakatalos ed satan.
17 Nauusar so comma ed dakel ya lenguahe natan pian ipasabi o ipalinew so kabaliksan na sakey a sentence. Balet diad saray sankaunaan a Griegon manuskrito, aglanang ya uusaren iray punctuation. Kanian say tepet: Kasin say ibabaga nen Jesus et, “Ibagak ed sika, natan nakaiba ta ka ed Paraiso”? Odino say ibabaga to et, “Ibagak ed sika natan, nakaiba ta ka ed Paraiso”? Nayarin say panginan na saray managpatalos ed comma et depende ed no antoy iisipen dan labay ya ibaga nen Jesus, tan sarayan duaran patalos et parehon nanengneng ed saray kaslakan a patalos na Biblia.
18, 19. Antoy makatulong ed sikatayon natalosan no antoy labay ya ibaga nen Jesus?
18 Balet tandaan ya antis na satan et oniay imbaga nen Jesus ed saray papatumbok to: “[Say] Anak na too [et] taloy agew tan taloy labi to naani ed dalem na dalin.” Imbaga to met: “Say Anak na too et iyawat ed lima na totoo, tan sikatoy pateyen da, tan paolien ed komatlon agew.” (Mat. 12:40; 16:21; 17:22, 23; Mar. 10:34) Imbaga nen apostol Pedro ya talagan agawa itan. (Gawa 10:39, 40) Kanian aglinma si Jesus ed Paraiso diad agew na impatey to tan impatey na samay kriminal. Si Jesus et pigay agew ya walad “Lubok [odino “Hades”]” anggad sikatoy pinaoli na Dios.—Gawa 2:31, 32; paimanod leksab. *
19 Kanian natalosan tayo no akin ya inusar nen Jesus iray salitan “Ibagak ed sika natan” antis na samay promisa to. Satan ya panangibaga et kaslakan lan uusaren manlapu nid panaon nen Moises. Oniay imbaga nen Moises: “Nepeg ya ipapusom irayan salita ya iganggan kod sika natan.”—Deu. 6:6; 7:11; 8:1, 19; 30:15.
20. Anto ray onsusuporta ed pakatalos tayo ed samay imbaga nen Jesus?
20 Oniay imbaga na sakey a managpatalos na Biblia ya taga Middle East nipaakar ed ebat nen Jesus: “Say idanet ed sayan teksto et say salitan ‘natan’ tan nepeg ya basaen ya ‘Ibagak ed sika natan, nakaiba ta ka ed Paraiso.’ Satan ya promisa et imbaga ed saman ya agew tan nasumpal nid arapen.” Imbaga met na saman a managpatalos ya ontan so panagsalita ed lugar da tan ipapanengneng na satan ya “say promisa et imbaga ed sakey ya espisipikon agew tan seguradon sumpalen.” Kanian diad komaliman siglo ya bersion na Biblia ed lenguahen Syriac et oniay impangipatalos ed ebat nen Jesus: “Amen, ibagak ed sika natan ya nakaiba ta ka diad Hardin na Eden.” Napaseseg tayon amin ed satan ya promisa.
21. Antoy ag-agawa ed samay kriminal, tan akin?
21 Ag-amta na samay kriminal ya akisipanan si Jesus ed saray matoor ya apostol to ya nakaiba to ra ed Panarian diad tawen. (Luc. 22:29) Ontan met, ag-anggan abautismoan iman ya kriminal. (Juan 3:3-6, 12) Kanian natalosan tayo ya say impromisa nen Jesus et diad paraiso ed dalin. Kalabas na pigaran taon, imbaga nen apostol Pablo so sakey a pasingawey nipaakar ed too ya “biglan niyakar ed paraiso.” (2 Cor. 12:1-4) Aliwan singa samay kriminal, si Pablo tan saray arum nin matoor ya apostol et apili ya onlad tawen pian nakaiba nen Jesus diad Panarian. Balet siansian say tutukoyen nen Pablo et onsabi nid arapen—sakey ya “paraiso” ed arapen. * Kasin nagawa itan diad dalin? Tan wadman ka kasi?
NO ANTOY NAILALOAN MO
22, 23. Antoy nailaloan mon nagawa ed arapen?
22 Nonot mo may imbaga nen David a walay panaon ya “saray matunong et tawiren day dalin.” (Sal. 37:29; 2 Ped. 3:13) Tutukoyen nen David so panaon sano tumboken la na saray totoo ed dalin iray matunong ya estandarte na Dios. Oniay propesiya ya nabasa ed Isaias 65:22: “Say bilay na totook et singa karukey na bilay na sakey a kiew.” Ipapanengneng na saya ya saray totoo et manbilay na nilibon taon. Kasin napanisiaan mo itan? On, ta ibabaga na Apocalipsis 21:1-4 ya imanoen na Dios iray totoo, tan sakey ed saray bendisyon ya impromisa to et “anggapo lay patey” diad matunong a balon mundo.
23 Malinew sirin ed sikatayo so ibabangat na Biblia. Abalang nen Adan tan Eva so pankanawnawa ya manbilay diad Paraiso ed Eden, balet magmaliw lamet ya paraiso so dalin. Singa impromisa na Dios, diad arapen et nabendisyonan iray totoo ed dalin. Pinuyanan si David ya mangisulat a saray mauyamo tan matunong et tawiren day dalin tan manbilay ira ditan diad andi-anggaan. Ontulong iray propesiya ed libro na Isaias pian talaranan tayo so panaon ya panliketan tayo lay bilay diad paraiso. Kapigan itan? No nasumpal la imay impromisa nen Jesus ed samay kriminal. Nakaiba ka ed satan ya Paraiso. Diad satan a panaon, nagawa la imay imbalikas na saray delegado diad Korea: “Mannenengneng tayo ed Paraiso!”
^ par. 18 Insulat na propesor ya si C. Marvin Pate: “Kaslakan ya say pakatalos ed samay salitan ‘natan’ et ontutukoy ed panaon ya 24 oras. Say problema ed sayan panmoria et mapatnag ya kontra iya ed bangat na Biblia ya mangipapanengneng a si Jesus et ‘linmasur’ ed hades kayari na impatey To (Mat. 12:40; Gawa 2:31; Roma 10:7) insan sinmegep ed tawen.”
^ par. 21 Nengnengen so “Tepetepet na Saray Manbabasa” ed sayan isyu.


text:
43 Natan et pinasya so eras ed dalin.+2 Kanian sanen naupot da lay ilik ya inala rad Ehipto,+ oniay inkuan nen ama ra ed sikara: “Pawil kayo tan mangaliw kayoy daiset a naakan tayo.”3 Insan inkuan nen Juda ed sikato: “Malinew so pasakbay ed sikami na samay laki, ‘Anggad agyo kaiba so agi yo, agyo ak lan balot nanengneng.’+4 No abuloyan mon mila ed sikami so agi mi, onla kamin mangaliw na naakan parad sika.5 Balet no sikatoy agmo abuloyan, agkami onla, ta inkuan na samay laki ed sikami, ‘Anggad agyo kaiba so agi yo, agyo ak lan balot nanengneng.’”+6 Tan intepet nen Israel:+ “Akin et inikdan yo ak na problema diad impangibaga yod saman a laki a wala ni sakey ya agi yo?”7 Oniay ebat da: “Nantepet imay laki nipaakar ed sikami tan saray kanayon mi, ya inkuan ton, ‘Mabilay ni so ama yo? Wala ni arum ya agi yo?’ tan imbaga mid sikato so tua.+ Panon min amta ya ibaga ton, ‘Awit yo diay agi yo’?”+8 Insan kinombinse nen Juda si Israel ya ama to: “Ipilam ed siak so ugaw,+ tan abuloyan mo kamin onla pian manbilay tayo ni tan ag-itayo ompatey+—sikami tan sika tan saray ananak mi.+9 Ipasegurok ya anggapoy mauges a nagawa ed sikato.*+ Siak so tetel mo no walay nagawad sikato. No sikatoy agko nipawil tan niyarap ed sika, akoen koy kasalanan kod sika legay bilay ko.10 Balet no agkami komon naabala, amidua kami la komon ya akakar tan akapawil.”11 Kanian inkuan ed sikara nen Israel ya ama ra: “No ontan sirin, gawa yo iya: Iyan yo ed saray sako* yo iray sankaabigan a bunga na dalin tan awit yo iraya bilang regalo+ ed samay laki: daiset a balsamo,+ daiset a dilo, ladano, mayaket ya ubak na kiew,+ pistasio, tan almendro.12 Doble yo so kuarta ya awiten yo; tan ipawil yo met imay kuarta a nikarga ed sangab na saray sako yo.+ Nayarin lingo labat iman.13 Ipila yoy agi yo tan la ki la, pawil kayo ed samay laki.14 Kasian kayo komon na Makapanyarin-amin a Dios diad arapan na saman a laki, pian ibulos tod sikayo imay sakey ya agi yo tan si Benjamin. Balet siak, no talagan nabalang ko iray ananak ko,+ anggapo lay nagawaan ko!”15 Kanian inala na lalaki so regalo, tan dinoble ra so kuarta ya awit da tan inawit day Benjamin. Insan la ra linma ed Ehipto tan inmarap ira lamet ed si Jose.+16 Sanen anengneng nen Jose a kaiba ray Benjamin, tampol ya inkuan to ed laki a mangaasikaso ed abung to: “Awit mod abung irayan lalaki tan mamarti kay ayayep tan mangiparaan kay naakan, ta kaibak a mangugto irayan lalaki.”17 Ginawan tampol na laki imay imbaga nen Jose,+ tan inawit to ra ed abung nen Jose.18 Balet tinmakot iramay lalaki sanen inawit ira ed abung nen Jose, tan inkuan da: “Inyakar da tayo dia lapud kuarta a nikarga ed saray sako tayo nen inmuna. Natan et erelen da tayo tan gawaen da itayon aripen tan alaen da iray asno tayo!”+19 Kanian inasinggeran da so lakin mangaasikaso ed abung nen Jose tan akitongtong ira ed sikato diad puerta na abung.20 Inkuan da: “Dispensa, katawan ko! Linma kami dia nen inmuna pian mangaliw na naakan.+21 Balet sanen sinmabi kami ed pampupundoan mi tan nilukasan mi iray sako mi, say kuarta na balang sakey et walad sangab na sako to, ya ag-abawasan.+ Kanian labay mi a sikamin mismo so mangipawil ed saya.22 Tan inaruman mi ni so kuarta ya awit min isaliw na naakan. Agmi amta no siopay angiyan na kuarta mi ed saray sako mi.”+23 Insan inkuan to: “Agkayo mapaga. Agkayo natatakot. Say Dios yo tan Dios na ama yo so angiyan na kayamanan ed saray sako yo. Amtak a nambayar kayo.” Kayari na satan et impaway toy Simeon ed sikara.+24 Insan inyakar ira na laki ed abung nen Jose tan inikdan to ray danum a panuras day sali ra, tan inikdan toy naakan iray asno ra.25 Tan imparaan day regalo+ parad isabi nen Jose no ugto, ta naamtaan dan diman so pangugtoan da.+26 Sanen linmoob si Jose ed abung, inyakar da ed sikato iray regalo ra, tan dinmakmomo rad sikato ed dalin.+27 Kayari na saya, tinepet toy kipapasen da, ya inkuan to: “Kumusta imay masiken lan ama yo ya asalita yod siak? Mabilay ni?”+28 Diad saya et inkuan da: “Maabig so kipapasen na ama mi a lingkor mo. Sikatoy mabilay ni.” Insan tinmalimukor tan dinmakmomo ira.+29 Sanen sikatoy tinmangwa tan anengneng toy Benjamin ya agi to, ya anak nen ina to,+ inkuan to: “Saya imay agi yo, say sankayugtanan ya asalita yo ed siak?”+ Inkuan to ni: “Kasian ka komoy Dios, ana’ko.”30 Lapud adaeg na liknaan to ed agi to, pinmaway a tampol si Jose pian mananap na pasen a panakisan to. Kanian sikatoy linmoob ed sakey a pribadon kuarto tan diman nanakis.+31 Kayari na satan et sikatoy nandilamos tan pinmaway tan pinokpokan toy liknaan to, tan inkuan to: “Iserbi yo lay panangan.”32 Sikatoy sinerbian da a biig ed saray agagi to tan ed saray Ehipsio a kaiba tod abung, lapud agmidudungo iray Ehipsio ed saray Hebreo, ta makapadimla itan ed saray Ehipsio.+33 Akayurong so sanaagi* ed arapan to, say panguloan unong ed kanepegan to bilang panguloan+ tan say sankayugtanan unong ed inkaugaw to, tan mannenengnengan ira ed pankelkelaw da.34 Tan papaiyakar to ed lamisaan da so arum a naakan a walad lamisaan to, balet say iiter tod si Benjamin et maminlima a karakel nen saramay arum.+ Kanian nantultuloy iran angan tan inminum a kaiba to anggad naksel ira.
Paimanod leksab
^ Odino “Siak so magmaliw a garantiya parad sikato.”


text:
Si Jehova
—Say Sankaapitan ya Kaaro Tayo
“[Si Abraham et] atawag a ‘kaaro nen Jehova.’”
1. Lapud apalsa tayod indengan na Dios, anto ray abilidad a walad sikatayo?
“LIKE father, like son.” Mabetbet tayon narerengel itan ta maslak et kaparpara na ananak iray atateng da. Natural met labat itan ta sikara so atawir tayo. Si Jehova ya Ama tayo ed tawen so Lapuan na bilay. (Sal. 36:9) Tan lapud ananak to tayo diad dalin, walay piparaan tayod sikato. Pinalsa to itayod indengan to, kanian walay abilidad tayon mankatunongan, mandesisyon, tan mikaaro.—Gen. 1:26.
2. Akin ya posiblin nakaaro tayo si Jehova?
2 Nayarin magmaliw ya sankaapitan a Kaaro tayo si Jehova. Posible so ontan ya pankakaaro lapud panangaro na Dios ed sikatayo tan lapud pananisia tayod sikato tan ed Anak to. “Ontan lay panangaro na Dios ed mundo ya inter to so bogbogtong ya Anak to, ta pian balang sakey a mangipapanengneng na pananisia ed sikato et agnaderal noagta nawalaan na bilay ya andi-anggaan.” (Juan 3:16) Dakel nensaman so awalaan na maapit a relasyon ed si Jehova. Nengnengen tayoy duara ed sikara.
SI “ABRAHAM A KAAROK”
3, 4. No nipaakar ed pikakaarod si Jehova, antoy pidumaan nen Abraham ed saray Israelita?
3 Say patriarkan si Abraham a nanlapuan na bansan Israel et tinawag nen Jehova ya “kaarok.” (Isa. 41:8) Tinawag met si Abraham diad 2 Awaran 20:7 ya kaaro na Dios. Akin ya nansiansian kaaro na Amalsa iyan matoor a too? Lapud walay pananisia to.—Gen.15:6; basaen so Santiago 2:21-23.
4 Balet, aliwan ontan so ginawa na bansan Israel nensaman. Dati et Ama tan Kaaro da si Jehova. Balet ta dineral day pikakaaro dad sikato. Panon itan ya agawa? Agda apansiansiay pananisia ra ed saray sipan nen Jehova.
5, 6. (a) Panon mon nagmaliw a Kaaro si Jehova? (b) Anto ran tepet so kaukolan tayon nonoten?
5 Legan ya ondarakel so antam ed si Jehova, lalon ombibiskeg so pananisiam ed sikato, tan lalom ya naaro. Isipen pa imay panaon ya naamtaan mon say Dios et tuan Persona ya sarag mon pikaaroan. Naamtaan mo met ya amin tayo et akatawir na kasalanan lapud impanrebelde nen Adan. Naaralan mo ya say katooan et nisian ed Dios. (Col. 1:21) Insan mo atalosan ya say maaron Ama tayo ed tawen et ag-arawi liknaan to tan walay interes tod sikatayo. Ginmapo so pikakaaro tayod Dios nen naaralan tayoy dondon bagat nen Jesus tan impatnag tayoy pananisia ed satan.
6 Legan tayon iisipen iraman ya panaon, tepetan tayoy sarili tayo: ‘Wala tay gagawaen ko pian lalo ak ya onapit ed Dios? Kasin mabiskeg so talek kod sikato tan kasin kada agew et lalon oneelet so panangarok ed Kaarok ya si Jehova?’ Say sakey nin awalaan nensaman na maapit ya relasyon ed si Jehova et si Gideon. Aralen tayo natan so maabig ya alimbawa to tan ipapuso itan.
“SI JEHOVA ET KAREENAN”
7-9. (a) Antoy makapakelaw ya eksperiensya nen Gideon, tan antoy resulta? (Nengnengen so litrato ed gapo na sayan artikulo.) (b) Panon tayon nalikna so pikakaarod si Jehova?
7 Si Ukom Gideon et nanlingkor ed si Jehova legan na magulon panaon ed Israel kaloob dad Insipan a Dalin. Isasalaysay na Uko-ukom kapitulo 6 ya si Gideon et nila na anghel nen Jehova diad Ofra. Diad saman a panaon, tatakotan na saray Israelita so kaabay dan bansa ya Midian ta aminpiga la ran inmataki. Atan so rason no akin ya diad panagpespesan na ubas so panbabayoan nen Gideon na trigo imbes ya diad uma, pian niyamot to itan a tampol. Abigla si Gideon nen nampanengneng so anghel tan tinawag ton “makapanyari a laki.” Tinepetan to imay anghel no kasin tulongan ira nen Jehova, a singa impangiliktar tod saray Israelita diad Ehipto nensaman. Impasabi na anghel so mensahe na Amalsa ya si Gideon et seguradon suportaan nen Jehova.
8 Intepet nen Gideon no panon to kasin ‘nilaban so Israel ed lima na saray Midianita.’ Oniay direktan ebat nen Jehova: ‘Wala ak ed sika, et kabilen mo ray Midianita ya singa ra labat sakey a laki.’ (Uko. 6:11-16) Balet siansia nin manduaruwa si Gideon no panon iyan nagawa, kanian sikatoy kinmerew na tanda. Imanoen ya diad impantongtong da, mapatpatnag ya parad si Gideon et tuan Persona si Jehova.
9 Say sinmublay ya agawa et amabiskeg ed pananisia nen Gideon tan sikatoy lalon inmapit ed Dios. Angiparaan na naakan si Gideon tan imparungo to ed anghel. Nen indiwit na anghel so baston to ed samay panangan, apoolan itan, kanian diman naamtaan nen Gideon ya talagan imbaki nen Jehova imay anghel. Ataktakot si Gideon tan inkuan to: “O, Katawan a Jehova, ta anengneng ko so anghel nen Jehova ed lupalupaan.” (Uko. 6:17-22) Kasin lapud satan ya agawa et inmarawi so liknaan nen Gideon ed Dios? Andi! Kabaliktaran so agawa. Lalo ton akabat si Jehova kanian alikna toy pikakareenan ed Dios. Ontan so nibaga tayo ta samay altar ya impaalagey tod saman ya pasen et nginaranan toy “Jehova-salom,” ya mankabaliksay “Si Jehova et Kareenan.” (Basaen so Uko-ukom 6:23, 24.) No dalepdepen tayoy gagawaen nen Jehova parad sikatayo kada agew, nalikna tayon sikatoy tuan Kaaro. No lanang tayon onaasingger ed sikato diad pikakasi, lalo tayon naliknay deen tan mas onelet so pikakaaro tayod sikato.
SIOPAY MAGMALIW YA ‘SANGKAILI ED TOLDA NEN JEHOVA’?
10. Unong ed Salmo 15:3, 5, anto ray nepeg tayon gawaen pian magmaliw itayon kaaro nen Jehova?
10 Balet pian magmaliw ya Kaaro tayoy Jehova, wala ray kaukolan tayon gawaen. Nabasa ed Salmo 15 so kinansion nen David nipaakar ed no anto ray gawaen tayo pian magmaliw itayon ‘sangkaili ed tolda nen Jehova’ odino kaaro to. (Sal. 15: 1, NW) Manpokus itayod duara ed saratan—agtayo paugesen so arum tan magmaliw ya matua ed pipiulop tayo. Oniay impaneskribe nen David ed sakey ya sangkaili diad tolda nen Jehova: “Agto uusarey dila to pian deralan so arum, . . . agmangaawat na pasuksok sumpad andiay kasalanan.”—Sal. 15:3, 5, NW.
11. Akin et agtayo nepeg ya paugesen so anggan siopa?
11 Diad sananey ya salmo, impasakbay nen David: “Pokpokan mo sirin so dilam ed pansalita na mauges.” (Sal. 34:13, NW) No agtayo unoren iyan pinuyanan ya simbawa, onarawi liknaan nen Aman Jehova ed sikatayo. Dia tua, say panagpauges et kagagawa na manunan kalaban to, si Satanas. Say salitan “Diablo” et inalad Griegon salita ya mankabaliksay “managpauges.” No alwaran tayoy ibabaga tayod arum, mansiansia itayon maapit ed si Jehova. Nepeg tayon tandaan itan lalo lad pidedeneng tayod saray aturon lalaki diad kongregasyon.—Basaen so Hebreos 13:17; Judas 8.
12, 13. (a) Akin et kaukolan ya matua tayod amin a bengatla? (b) Antoy epekto na inkamatua tayo ed arum?
12 Saray lingkor nen Jehova et nepeg ya matua, tan agda lolokoey arum. Insulat nen apostol Pablo: “Itultuloy yo kamin ipikasi, ta matalek kami a malinis so konsiensia mi, legan a panggugunaetan mi so manbilay a matua ed amin a bengatla.” (Heb. 13:18) Determinado itayon “manbilay a matua ed amin a bengatla,” kanian agtayo aabusoey kamaongan na saray agagi tayo. Alimbawa, no empleyado tayo ra, seguradoen tayon patas so trato tayod sikara tan sueldoan tayo ra unong ed apampaknaan. Bilang Kristiano, matua itayod saray empleyado tayo tan ed amin. Ontan met, aliwan daput no agi so amo tayo et onkerew tayo lay dakel a pabor.
13 Mabetbet tayon makakarengel na apresasyon manlapud saray nakakatransaksion na saray Tasi nen Jehova. Alimbawa, naimano na sakey a direktor na baleg a kompanya ya totooren na saray Tasi nen Jehova so salita da. “Totooren yon lanang no antoy apantongtongan,” so kuan to. (Sal. 15:4) Say inkamatua et ontulong pian napansiansia tayoy pikakaaro tayod si Jehova. Sakey ni, mangiter itan na dayew ed maaron Ama tayo ed tawen.
TULONGAN SO ARUM A MAGMALIW YA KAARO NEN JEHOVA
14, 15. Diad ministeryo, panon tayon natulongan iray totoo pian magmaliw iran kaaro nen Jehova?
14 Dakel so nakakatongtong tayod ministeryo ya manisia met ed Dios, balet agda iisipen ya posiblin sikatoy magmaliw ya sankaapitan a Kaaro da. Panon tayo ran natulongan? Imanoen imay instruksion nen Jesus ed saramay 70 disipulo to nen imbaki to ra ya sanderwa pian manpulong: “Inerman so looban yon abung et ibaga yo nin unona, ‘Niwala komon so kareenan ed sayan abung.’ Et no wala ditan so kaaro na kareenan, manayam ed sikato so kareenan yo. Balet no anggapo, ompawil itan ed sikayo.” (Luc. 10:5, 6) Nasagyat ed katuaan iray totoo no makaaro tayod sikara. Tan no wala ray onsumpa, makatulong met itan pian onkepay pasnok da tan nayarin ondengel la ra no napulongan ira lamet.
15 No wala ray napulongan tayon abayag lad palson relihyon odino apasal lad saray agmakasulatan a tradisyon, siansia nin makaaro tan mauyamoy pitongtong tayod sikara. Maliket tayon aawaten ed saray aral tayo iray totoon nadidismaya lapud nagagawad mundo tan labay dan nakabat so Dios ya dadayewen tayo. Nabasa tayo ray balibalin eksperiensya diad saray artikulo ed seryen “Uumanen na Biblia so Bilay.”
PIKIMEY ED SANKAAPITAN A KAARO TAYO
16. Akin et nibagan kaaro tan “kakimeyan” itayo nen Jehova?
16 Kaslakan ya saramay saniiban mantratrabaho et magmamaliw ya maapit a sankakaaro. Pribilehyo na amin ya dedikadon lingkor nen Jehova so magmaliw a kaaro tan “kakimeyan” to. (Basaen so 1 Corinto 3:9.) On, legan tayon mibibiang ed panagpulong tan panaggaway babangatan, lalo tayon natatalosan iray balibalin kualidad na Ama tayod tawen. Nanenengneng tayo no panon itayon tutulongan na masanton espiritu to pian nagawaan tayoy responsabilidad tayon ipulong so maong a balita.
17. Panon tayon nalilikna ed saray asemblea tan kombension tayo ya Kaaro tayo si Jehova?
17 No mas dakel so panaon tayod panaggaway babangatan, nalikna tayo ya lalo tayon onaapit ed si Jehova. Singa bilang, naoobserbaan tayo no panon ya manggagaway paraan si Jehova pian agnatuloy so plano na saray onsusumpa. Isipen pa ray agawad apalabas a taon. Agta sankanengneng ya igigiya itayo na Dios? Pandinayewan tayoy tuloytuloy ya suplay na dakel ya espiritual a naakan. Nalilikna tayod saray kombension tan asemblea tayo ya amtan talaga nen Aman Jehova iray problema tan pankaukolan tayo. Lapud panangapresya na sakey a pamilya ed kombension ya inatendian da, insulat da: “Talagan asabi puso mi. Alikna mi ya inar-aro nen Jehova so balang sakey ed sikatayo tan labay to ya maong so pansumpalan tayo.” Imbalikas na sanasawan taga Germany so pisalsalamat da ed maaron impangawat tan impangasikasod sikara nen inmatendi rad special convention diad Dublin, Ireland. Onia ni imbaga ra: “Balet say manunan pisalsalamatan mi et si Jehova tan say pinili ton Ari a si Jesu-Kristo. Inimbitaan da tayon magmaliw ya kabiangan na nankakasakey a bansa. Nalilikna tayo itan ya pankakasakey kada agew. Say naeksperiensya mid special convention diad Dublin so mangipapanonot ya lanang ed sikami ya mabmablin pribilehyo ya kaiba mi kayon manlilingkor ed makapanyarin Dios tayo.”
MANTOTONGTONG IRAY SANKAKAARO
18. Antoy nepeg tayon itepet ed sarili tayo nipaakar ed pitotongtong tayod si Jehova?
18 No lanang ya mantotongtong iray sankakaaro, lalon onelet so pankakaaro da. Uso la natan so social networking tan text. Kumusta balet so pitotongtong tayod sankaapitan a Kaaro tayo ey, si Jehova? Tua, sikatoy ‘Dumerengel na pikakasi.’ (Sal. 65:2) Balet kasin mabetbet tayon mitotongtong ed sikato?
19. Antoy makatulong no naiirapan tayon ibalikas ed si Aman Jehova iray walad puso tayo?
19 Naiirapan so arum a lingkor na Dios ya ibagay nalilikna ra. Balet ontan so labay nen Jehova ya gawaen tayo no manpikasi tayo. (Sal. 119:145; Tag. 3:41) Agtayo mapaga no bilang agtayo amta no panon ya ibalikas so walad puso tayo. Insulat nen apostol Pablo ed saray Kristiano ed Roma: “Wala ray panaon a nakaukolan tayoy manpikasi balet agtayo amtay ipikasi tayo. Balet, say espiritu a mismo so ontulong ed sikatayo anggano agtayo amta so ibalikas tayo ed saray ey-ey tayo. Ingen ta samay manguusisa ed kapusoan et amta to so kabaliksan na espiritu, lapud mikakasi itan unong ed linawa na Dios parad saray masanto.” (Roma 8:26, 27) No dalepdepen tayo ray balikas ed saray libro na Biblia ya singa say Job, Salmos, tan Uliran, natulongan itayon nibesngaw so nalilikna tayod si Jehova.
20, 21. Akin et makaligliwa imay imbaga nen Pablo ya walad Filipos 4:6, 7?
20 No wala ray dadalanen tayon mairap a situasyon, unoren tayo iyan pinuyanan ya simbawa nen Pablo ed saray taga Filipos: “Agyo pampapagaan so antokaman, noagta diad amin a bengatla et ipaamta yo ed Dios iray kerew yo diad panamegley na pikakasi tan masimoon a pikekerew tekep na pisasalamat.” Makaligliwa so ontan ya maabig a komunikasyon ed sankaapitan ya Kaaro tayo, ta onia ni imbaga nen Pablo: “Say deen na Dios a palumbasan toy amin a kanonotan so manbantay ed saray puso tan nonot yo diad panamegley nen Kristo Jesus.” (Fil. 4:6, 7) Komon ta lanang tayon pablien so agnaparaan ya “deen na Dios” a talagan manbabantay ed kapusoan tan kanonotan tayo.
21 Ontulong so pikakasi pian onelet so pikakaaro tayod si Jehova. Kanian ‘mantultuloy itayon manpikasi.’ (1 Tes. 5:17) Komon ta sayan impanaral tayo et mamabiskeg ed mablin relasyon tayod Dios tan ed determinasyon tayon ontulok ed matunong iran estandarte to. Tan mangigana tayoy panaon ya dalepdepen iray naaawat tayon bendisyon lapud Ama, Dios, tan Kaaro tayo si Jehova.